Agrobank, LPP perkenal Kad Pintar Peladang-i, urus caruman takaful
Oleh HARRITH HISHAM

10 Ogos 2022, 6:51 pm
SERDANG – Agrobank dan Lembaga Pertubuhan Peladang (LPP) memeterai satu memorandum persefahaman (MoU) bagi menguruskan caruman takaful ahli peladang di seluruh negara di bawah Program Kad Pintar Keluarga Peladang (Peladang-i).
Menerusi kerjasama itu, Kementerian Pertanian dan Industri Makanan (MAFI) memperuntukkan sebanyak RM5 juta kepada LPP, yang akan disalurkan secara ‘one off’ kepada Agrobank.
Ketua Pegawai Eksekutif Agrobank, Tengku Ahmad Badli Shah Raja Hussin berkata, Agrobank sebagai sebuah syarikat kewangan mempunyai kepakaran dan kapasiti bagi menguruskan peruntukan dan dana.
“Ia bertujuan untuk menjaga kesejahteraan komuniti pertanian dan agromakanan, terutama bagi ahli peladang yang memainkan peranan sebagai agensi pelaksana di bawah program ini.
“Agrobank juga amat berbesar hati untuk bekerjasama dengan LPP bagi membantu ahli-ahli di seluruh Malaysia dengan menawarkan manfaat daripada kad pintar Peladang-i ini,” Katanya di sini hari ini.
Beliau berkata, program tersebut mempunyai gabungan ciri-ciri tiga dalam satu menerusi kad debit Co-Brand Agrobank.

“Selain berfungsi sebagai kad identiti keahlian berkonsepkan transaksi perbankan moden, kad Peladang-i turut dilengkapi dengan manfaat perlindungan Takaful sehingga RM5,000 dengan bayaran serendah RM5 setahun,” ujarnya.
Tambahnya, Agrobank menyasarkan kira-kira 10,000 ahli baharu LPP yang akan didaftarkan di bawah program tersebut.
Terdahulu, MoU berkenaan telah ditandatangani oleh Tengku Ahmad Badli Shah dan Ketua Pengarah, Datuk Azulita Salim, sambil disaksikan oleh Menteri Pertanian dan Industri Makanan, Datuk Seri Dr. Ronald Kiandee. – KOSMO! ONLINE.


RUU Anti Lompat Parti: Jabatan Peguam Negara dapatkan perkenan Agong
Oleh NUR ALWANI ZAFIRAH KHAIRUL

10 Ogos 2022, 5:32 pm
KUALA LUMPUR – Jabatan Peguam Negara akan menjalankan proses untuk mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selaras dengan Perkara 66 Perlembagaan Persekutuan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia sebagai tindakan susulan selepas Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Dewan Rakyat bertukar parti diluluskan di Dewan Negara semalam.
“Seterusnya, perintah kuatkuasa tarikh peruntukan tersebut juga akan dikemukakan kepada Yang di-Pertuan Agong untuk menetapkan tarikh kuatkuasa mengikut Fasal 1 RUU tersebut.
“Setelah mendapat perkenan Yang di-Pertuan Agong, Perdana Menteri, Datuk Seri Ismail Sabri Yaakob akan membuat pemakluman melalui surat kepada semua Menteri Besar dan Ketua Menteri,” katanya dalam satu kenyataan hari ini.
Tambah Wan Junaidi, pemakluman tersebut bertujuan mengesyorkan kepada semua negeri mengenai pindaan terhadap Jadual Kelapan Perlembagaan Persekutuan yang membolehkan semua Dewan Undangan Negeri untuk meminda Perlembagaan Negeri masing-masing dengan memasukkan peruntukan larangan bertukar parti.
“Ia bagi terlihat selaras dengan Jadual Kelapan Perlembagaan Persekutuan sebagaimana yang diluluskan di Dewan Rakyat dan Dewan Negara.

“Ini adalah untuk penyeragaman dengan undang-undang Persekutuan di bawah Perkara 71 Perlembagaan Persekutuan,” jelasnya. – KOSMO! ONLINE.


Kesihatan makin teruk, tulang dah himpit ke jantung – Zamani
Oleh SAIRUL ZAMRI MISRANI

10 Ogos 2022, 5:28 pm
KUALA LUMPUR – Penyanyi terkenal Zamani Slam mengakui tahap kesihatannya kini merosot teruk akibat masalah skoliosis atau tulang belakang melengkung yang dihidapi sejak empat tahun lalu.
Zamani yang juga vokalis kumpulan Slam berkata, buat masa sekarang dia perlu memakan ubat tahan sakit setiap hari sementara menunggu proses pembedahan yang dijadualkan pada awal November.
“Tulang belakang dah mencucuk tulang rusuk dan menghimpit jantung saya.
“Jadi saya perlukan pembedahan segera. Sekarang ini 24 jam saya sakit dan perlu makan painkiller (ubat tahan sakit). Memang dah tak ada ubat lain lagi.
“Sakit pula menyerang tak kira waktu. Kalau kena tu, tulang rasa macam ditarik-tarik. Kadang ketika tidur pun sakit boleh datang dan menjadi kejang.
“Sewaktu Perintah Kawalan Pergerakan (PKP) sakit saya ini menyerang dengan teruk. Sebab ketika itu saya duduk di rumah saja dan tak bekerja,” katanya.

Tambah vokalis kumpulan Slam itu lagi, pihak hospital turut memberi jaminan peluang untuk sembuh tinggi hasil pembedahan yang bakal dilakukan nanti.
“Sebelum ini saya dimaklumkan peluang untuk sembuh tak ada. Rupanya informasi itu tak tepat sama sekali.
“Selepas saya buat semua ujian imbasan, doktor maklumkan peluang nak sembuh tinggi. Namun, tidaklah boleh kembali kepada normal.
“Sekarang ini sudah ada dua pusat perubatan dalam senarai untuk saya buat pembedahan. Doktor kata Oktober ini dah boleh buat, cuma saya ada beberapa komitmen kerja perlu diselesaikan dulu. Jadi, insya-Allah mungkin awal November nanti,” katanya.
Pada masa sama, Zamani mengakui terlalu gementar dan berdebar untuk melakukan pembedahan yang dijangka mengambil masa lapan hingga 10 jam itu.
“Saya bukan takut nak dibedah, tapi berdebar. Kalau nak tahu pembedahan adalah pilihan terakhir saya. Sebelum ini saya dah pergi banyak tempat dan rawatan alternatif lain.
“Difahamkan pembedahan ini memakan masa lapan hingga 10 jam. Nak sembuh pula bergantung pada kekuatan badan saya. Kalau semuanya okey, selepas dua minggu dah boleh memandu selain perlu menjalani fisioterapi.
“Saya berharap pembedahan ini berjalan lancar dan sembuh walaupun tahu tak mungkin berjaya 100 peratus,” katanya semasa ditemui pada sidang akhbar Rhythm of Legends Live in Concert hari ini.
Selain Zamani, konsert yang bakal berlangsung di Dewan Plenarry Pusat Konvensyen Kuala Lumpur (KLCC) pada 29 dan 30 Oktober depan turut menampilkan penyanyi lain seperti Datuk Hattan, Asmidar, Rojer Kajol, One Nation Emcees dan Mawi.
Tiket menyaksikan konsert anjuran CS Excellent dengan kerjasama Drug Free Malaysia (DFM) itu mula dijual dan boleh dibeli menerusi laman web www.myticket.asia. – KOSMO! ONLINE


Hujan lebat, ribut petir di tiga negeri petang ini
Oleh KOSMO!

10 Ogos 2022, 5:45 pm
PETALING JAYA – Beberapa kawasan di tiga buah negeri dijangka mengalami ribut petir, hujan lebat beserta angin kencang petang ini.
Jabatan Meteorologi Malaysia (MetMalaysia) berkata, antara negeri yang terlibat adalah Johor, Sarawak dan Sabah.
“Bagi negeri Johor ia melibatkan daerah Mersing dan Kota Tinggi, manakala bagi Sarawak pula ia membabitkan kawasan Sri Aman, Sarikei (Julau), Sibu (Kanowit dan Selangau), Kapit (Song dan Kapit) dan Bintulu.
“Di Sabah antara kawasan terjejas adalah Sandakan (Telupid, Kinabatangan, Beluran dan Sandakan) dan Kudat (Pitas),”ujar MetMalaysia di laman Facebook.
Jelas MetMalaysia, keadaan cuaca tersebut akan berlarutan sehingga pukul 7 petang nanti.-KOSMO! ONLINE


30 Ogos keputusan Emilia Hanafi dapat kebenaran cabar mahkamah
Oleh NUZULSHAM SHAMSUDDIN

10 Ogos 2022, 5:42 pm
KUALA LUMPUR – Mahkamah Tinggi di sini menetapkan 30 Ogos bagi keputusan permohonan bekas isteri Datuk S.M Faisal S.M Nasimuddin, Emilia Hanafi untuk mendapatkan kebenaran mencabar bidang kuasa Mahkamah Syariah memulakan prosiding komital kerana melanggar perintah mahkamah.
Prosiding komital terhadap Emilia ,43, itu adalah berikutan pelanggaran perintah mahkamah berhubung hak lawatan anak S.M Faisal antaranya membabitkan hak bermalam dan lokasi untuk Faisal mengambil tiga anaknya.
Hakim Datuk Ahmad Kamal Md. Shahid menetapkan tarikh tersebut selepas mendengar hujah pihak-pihak terlibat di sini hari ini.
Terdahulu, peguam Nizam Bashir Abdul Kariem Bashir yang mewakili Emilia berhujah, Mahkamah Tinggi Syariah Kuala Lumpur tidak mempunyai bidang kuasa untuk memulakan prosiding komital terhadap anak guamnya.
Ini kerana kerana kuasa untuk memulakan prosiding komital terhadap mana-mana individu tersebut hanya diberikan kepada Mahkamah Persekutuan, Mahkamah Rayuan dan Mahkamah Tinggi sebagai mana dinyatakan dalam Perkara 126 Perlembagaan Persekutuan.
Sementara, Peguam Persekutuan Mohd. Sallehuddin Md. Ali menghujahkan, sekiranya pemohon (Emilia) ingin mencabar bidang kuasa Mahkamah Tinggi Syariah yang dikatakan tidak selari dengan Perlembagaan Persekutuan, permohonan itu sepatutnya difailkan di Mahkamah Persekutuan.

Mohd. Sallehuddin mewakili Pendaftar Mahkamah Tinggi Syariah Kuala Lumpur, Ketua Pendaftar Mahkamah Rayuan Syariah Wilayah-Wilayah Persekutuan, Mahkamah Tinggi Syariah Kuala Lumpur, Mahkamah Rayuan Syariah Kuala Lumpur dan Kerajaan Malaysia.
Pada masa sama, peguam Datuk Akberdin Abdul Kader yang mewakili Faisal dan ibunya, Puan Sri Zaleha Ismail yang turut dinamakan sebagai responden menghujahkan, sejak dari awal permohohan komital dimulakan terhadap Emilia, wanita terbabit tidak pernah mengemukakan bantahan berkaitan pemaustautinnya.
Selain itu, peguam itu menyatakan peruntukan Mahkamah Syariah Kuala Lumpur telah menyebut bahawa sama ada pasangan atau salah seorang daripada pasangan itu tinggal di Wilayah Persekutuan Kuala Lumpur, maka tindakan undang-undang boleh dibuat oleh individu yang tinggal di Kuala Lumpur.
Emilia menamakan S.M Faisal, 43, bekas ibu mentuanya Puan Sri Zaleha Ismail, 70, dan lima pihak lain sebagai responden.
Turut dinamakan sebagai responden ialah Pendaftar Mahkamah Tinggi Syariah Kuala Lumpur, Ketua Pendaftar Mahkamah Rayuan Syariah Wilayah-Wilayah Persekutuan, Mahkamah Tinggi Syariah Kuala Lumpur, Mahkamah Rayuan Syariah Kuala Lumpur dan Kerajaan Malaysia.
Dalam permohonan itu, Emilia menyatakan, Mahkamah Tinggi Syariah Kuala Lumpur hanya mempunyai bidang kuasa mahkamah tempatan yang terhad berdasarkan Perlembagaan Persekutuan dan Seksyen 4 Akta Undang-Undang Keluarga (Wilayah-Wilayah Persekutuan) 1984.
Emilia memohon suatu deklarasi bahawa Mahkamah Tinggi Syariah dan Mahkamah Rayuan Syariah Kuala Lumpur tidak memiliki bidang kuasa untuk mendengar prosiding komital dan menghukum individu yang bukan pemastautin Wilayah Persekutuan atas kesalahan menghina mahkamah.
Emilia memohon suatu perintah larangan untuk menahan prosiding komital syariah iaitu permohonan kebenaran mengeluar Notis Tunjuk Sebab (NTS) di Mahkamah Tinggi Syariah yang difailkan oleh S.M Faisal.
Turut dipohon suatu perintah certiorari untuk membatalkan keputusan Mahkamah Tinggi Syariah Kuala Lumpur yang membenarkan permohonan itu dan NTS yang telah dimeterai.
Emilia juga memohon membatalkan semua surat, notis, arahan, perintah atau arahan yang mesti dipatuhi atau arahan lain yang dikeluarkan oleh Mahkamah Tinggi Syariah dan Mahkamah Rayuan Syariah Kuala Lumpur.
Beliau juga memohon suatu perintah interim untuk menggantung semua prosiding dan pelaksanaan apa-apa perintah bagi prosiding syariah sementara menunggu pelupusan muktamad pendengaran prosiding semakan kehakiman di Mahkamah Tinggi.
Pada 4 September 2019, Mahkamah Tinggi Syariah Kuala Lumpur menjatuhi hukuman penjara tujuh hari terhadap Emilia kerana melanggar perintah mahkamah berhubung tarikh lawatan anak-anaknya dan wanita itu dibebaskan dengan ikat jamin RM5,000 sementara menunggu rayuan.
Pada 27 Jun lalu, Emilia mula menjalani hukuman penjara tujuh hari selepas menyerah diri di mahkamah. – KOSMO! ONLINE.


NASA temui kawah seperti telinga manusia di Marikh
Oleh KOSMO!

10 Ogos 2022, 5:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) mendedahkan penemuan kawah berbentuk telinga manusia di planet Marikh yang ditemui oleh kapal angkasanya, lapor akhbar New York Post semalam.
Bentuk kawah itu kelihatan mempunyai bahagian yang menyerupai cuping dan saluran telinga.
Kawah tersebut dikatakan terbentuk apabila sebuah batu angkasa terhempas ke permukaan planet itu.
Saiznya adalah sepanjang 1.8 kilometer (km) dan ditemui di hemisfera utara Marikh.
NASA menggelarnya sebagai contoh pareidolia, iaitu apabila manusia membayangkan sesuatu ciri seperti muka atau corak dalam objek.
“Dalam kes ini, kami melihat terdapat kawah ganjil yang terbentuk akibat hentaman yang kelihatan sangat mirip dengan telinga.

“Sebaik sahaja anda melihatnya, hampir mustahil untuk tidak melihatnya (sebagai telinga),” kata NASA. – Agensi


Peluang kerja graduan tidak hanya bergantung kepada sekolah, universiti
Oleh MOHD. RAFIE AZIMI

10 Ogos 2022, 4:49 pm
SINTOK – Isu melibatkan peluang pekerjaan bagi graduan tidak seharusnya disandarkan kepada pihak sekolah atau universiti semata-mata kerana perkara itu turut bergantung kepada beberapa faktor lain.
Timbalan Menteri Pengajian Tinggi, Senator Datuk Dr. Ahmad Masrizal Muhammad berkata, antara perkara yang perlu diberi perhatian termasuk ruang pekerjaan yang mampu disediakan sektor berkaitan seperti ekonomi, perkilangan dan perindustrian.
Katanya, perkara itu penting dalam memastikan kalangan graduan mendapat peluang pekerjaan bersesuaian dengan mereka.
“Dalam hal ini, saya menyeru semua pihak supaya berusaha pastikan negara ini cepat-cepat keluar sepenuhnya daripada gelembung inflasi agar dapat menyediakan lebih banyak ruang pekerjaan.
“Perkara sebegitu yang akan menentukan sama ada siswazah kita mendapat kerja atau tidak. Tentang kemampuan universiti dalam melahirkan siswazah berkualiti pula, kita yakin dengan keupayaan mereka hasil kehebatan pensyarah-pensyarah yang ada,” katanya. – KOSMO! ONLINE.


Polis tembak mati lelaki bersenjatakan pisau di lapangan terbang Paris
Oleh KOSMO!

10 Ogos 2022, 5:35 pm
PARIS – Polis Perancis menembak mati seorang lelaki yang bersenjatakan pisau di Lapangan Terbang Charles de Gaulle di Paris, hari ini, kata beberapa sumber polis.
“Pegawai polis meredakan keadaan apabila seorang individu mengancam menggunakan pisau di Lapangan Terbang Charles de Gaulle,” kata jabatan polis Paris menerusi laman Twitter.
Satu sumber lapangan terbang berkata, insiden itu berlaku di Terminal 2F sekitar pukul 8.20 pagi (waktu tempatan), apabila seorang lelaki gelandangan mula mengganggu anggota keselamatan. Polis kemudian dihubungi untuk meredakan keadaan.
Pada awalnya, lelaki berkenaan meninggalkan lokasi tersebut sambil menyumpah seranah, namun dia kembali ke situ dan membawa sebilah pisau.
“Seorang lelaki berbadan besar membawa sesuatu yang kelihatan seperti pisau dan menghunuskannya ke arah polis.
“Dia diarah untuk menghentikan perbuatan itu, namun tetap bertindak demikian yang memaksa polis melepaskan satu das tembakan,” kata jurugambar AFP yang menyaksikan insiden itu.

Lelaki itu kemudian dibawa pergi menggunakan pengusung, kata jurugambar tersebut. – AFP


Penagih ‘lalok’ selamba hisap dadah dalam tandas polis
Oleh KOSMO!

10 Ogos 2022, 5:00 pm
BANGKOK – Gara-gara ‘lalok’, seorang penagih dadah di Thailand berani mengambil bahan terlarang itu dalam tandas di sebuah pondok polis, lapor laman berita Thaiger, semalam.
Dalam kejadian yang berlaku di daerah Tung Kru, Bangkok, seorang sukarelawan khidmat masyarakat merakam perbuatan penagih dadah tersebut yang tidak berasa malu untuk khayal di premis polis.
“Adakah anda cuba mencabar kuasa polis dengan melakukan perbuatan seperti ini?
“Polis sudah berulang kali menahan dan membebaskan penagih ini namun tiada jalan penyelesaian lain. Siapa yang tahu apa perlu dibuat untuk individu seperti ini?” demikian menurut keterangan video.
Penguasa Balai Polis Tung Kru, Ananchai Kamonrat berkata, pondok itu milik Balai Polis Tung Kru serta menambah, tandas tersebut akan ditutup kepada orang ramai mulai sekarang bagi mengelak sebarang senario serupa pada masa hadapan.
Penagih dadah itu dilaporkan seorang gelandangan yang digelar ‘Sniper’ oleh penduduk setempat.

Tiada laporan yang menyatakan sama ada penagih dadah itu ditahan atau ditawarkan sebarang bantuan rawatan dadah. – Agensi


Lelaki mati tergantung dalam rumah
Oleh FARAHWAHIDA AHMAD

10 Ogos 2022, 5:10 pm
SEGAMAT – Seorang lelaki tempatan ditemui mati di dalam rumahnya di Buloh Kasap di sini kelmarin.
Ketua Polis Daerah Segamat, Superintendan Bahrin Mohd. Noh berkata, pihaknya menerima laporan berhubung kejadian itu pada pukul 10.15 pagi.
BAHRIN MOHD. NOH
Menurut beliau, selepas polis tiba di lokasi kejadian, pihaknya mendapati seorang lelaki berusia dalam lingkungan 40-an didapati dalam keadaan tergantung dan tidak sedarkan diri.
“Pemeriksaaan mendapati lelaki itu sudah meninggal dunia berdasarkan keadaan badannya yang kejang.
“Hasil siasatan di tempat kejadian mendapati tiada sebarang kesan umpil dan pecah masuk. Barangan peribadi si mati seperti wang tunai dan telefon bimbit berada di lokasi,” katanya dalam kenyataan hari ini.-KOSMO! ONLINE


Suami dibenar minum susu isteri, tidak haram
Oleh KOSMO!

10 Ogos 2022, 4:38 pm
PETALING JAYA – Seorang suami dibenarkan meminum susu isterinya dan perbuatan itu tidak haram di sini agama.
Ini kerana menurut penceramah selebriti, Ustaz Azhar Idrus, seorang suami adalah ‘tuan’ punya susu berkenaan dan dia tidak perlu meminta izin jika hendak minum susu berkenaan.
Katanya, isteri hanyalah pemilik kantunh susu (payudara), manakala susu yang ada didalamnya adalah milik suami.
Bagaimanapun katanya, jika seorang isteri itu hendak menyusukan bayi milik orang lain, wanita itu perlu meminta izin suami terlebih dahulu.
“Ini kerana susu milik suami, perlu minta izin kerana isteri hanya pemilik kantung susu (payudara) sahaja,”ujar beliau.
Menurut Azhar, wanita yang belum berkahwin pula tidak mempunyai susu serta tidak mempunyai ‘tuan’

“Wanita (anak dara) perlu kahwin terlebih dahulu baru ada susu dan ada tuannya iaitu suami.
“Jadi jika ‘tuan’ punya susu (suami) hendak minum susu itu boleh tiada masalah dan bergantung kepadanya sama ada hendak minum dengan cara macam mana sekali pun,”jelasnya.-KOSMO! ONLINE


Bakar khemah kuil sebab ditegur kerap melepak
Oleh ISKANDAR SHAH MOHAMED

10 Ogos 2022, 4:07 pm
SABAK BERNAM – Berang ditegur kerap melepak membuatkan tiga remaja lelaki bertindak membakar khemah di sebuah kuil di Taman Pertama di sini, baru-baru ini.
Kesemua suspek berusia 15 hingga 17 tahun itu melakukan perbuatan khianat berkenaan kira-kira pukul 2.30 pagi, 30 Julai lalu sebelum ditangkap sehari kemudian.
Ketua Polis Daerah Sabak Bernam, Superintendan Agus Salim Mohd. Alias berkata, penahanan dilakukan selepas pihaknya menerima laporan berhubung kejadian khianat dengan api tersebut.
Katanya, khemah yang dibakar itu dipasang bersama peralatan lain bagi program pencegahan jenayah anjuran persatuan penduduk setempat.
“Siasatan kemudian membawa kepada penahanan tiga remaja lelaki yang disyaki melakukan perbuatan itu pada awal pagi.
“Mereka dipercayai menggunakan botol berisi petrol untuk membakar khemah itu kerana tidak berpuas hati ditegur kerap melepak di kawasan tersebut,” katanya pada sidang akhbar di Ibu Pejabat Polis Daerah (IPD) Sabak Bernam di sini, hari ini. – KOSMO! ONLINE.


Mahkamah: Harga pasaran 2 lot tanah di Bandar Tanjung Pinang RM300j
Oleh NORLIZAH ABAS

10 Ogos 2022, 3:28 pm
KUALA LUMPUR – Perbicaraan kes rasuah Lim Guan Eng di Mahkamah Sesyen di sini hari ini diberitahu, harga pasaran bagi dua lot tanah di Seksyen 1, Bandar Tanjung Pinang, Pulau Pinang yang dinilai di antara tahun 2013 dan 2016, mencecah RM300 juta.
Hartanah yang dinilai oleh sebuah syarikat swasta itu jauh lebih tinggi daripada nilai pasaran yang dicadangkan oleh Jabatan Penilaian dan Perkhidmatan Harta Pulau Pinang iaitu mencecah RM80 juta bagi kedua-dua lot.
Tan Gaik Eng, 71, berkata, syarikatnya G.E Tan Valuers Sdn. Bhd. (GETVSB) membuat penilaian tersebut hasil permohonan yang dikemukakan oleh Ewein Land Sdn. Bhd. (ELSB).
ELSB dimiliki Datuk Ewe Swee Kheng yang ditemukan maut selepas terjatuh dari sebuah kondominium mewah di Pulau Pinang sekitar Oktober 2021. Mendiang tersenarai sebagai saksi pendakwaan ke-15 perbicaraan itu.
Mahkamah sebelum ini diberitahu, Lot 702 itu kemudian ditambak untuk membangunkan projek `City of Dreams’ terletak di Tanjong Tokong.
Gaik Eng yang juga Pengarah GETVSB berkata, pihaknya mencadangkan harga pasaran bagi Lot 702 sebanyak RM135 juta manakala Lot 713 bernilai RM165 juta. – KOSMO! ONLINE.


100 pelajar sertai program Atlet Cemerlang UPSI
Oleh LUQMAN RIDHWAN MOHAMED NOR

10 Ogos 2022, 3:32 pm
IPOH – Universiti Pendidikan Sultan Idris (UPSI) memperkenalkan program Atlet Cemerlang dengan memilih 100 pelajar cemerlang sukan secara laluan khas ambilan diploma mulai semester satu sesi 2022/2023.
Naib Canselor UPSI, Prof. Datuk Dr. Md. Amin Md. Taff berkata, program itu menyediakan platform kecemerlangan sukan dan akademik kepada atlet bagi membantu memacu kecemerlangan sukan negara.
“UPSI memperkenalkan struktur kemasukan khas kepada atlet cemerlang dengan syarat minimum dan jadual pembelajaran yang fleksibel bagi memberi peluang kepada mereka untuk meneruskan kecemerlangan sukan dan akademik,” katanya di sini kelmarin.
Beliau berkata demikian selepas menyerahkan bendera kontinjen UPSI kepada atlet yang akan mengambil bahagian sempena Sukan Institusi Pengajian Tinggi (SUKIPT) 2022 yang akan berlangsung pada 12 hingga 21 Ogos ini hari ini.
Md. Amin berkata, UPSI menjadi universiti awam pertama menyediakan Program Laluan Khas Atlet secara menyeluruh meliputi bidang sukan dan akademik yang berstruktur sebagai menyahut seruan kerajaan untuk memajukan mutu sukan negara.
Jadual atlet itu, katanya, disusun khas bagi membolehkan sesi latihan dilaksanakan di waktu pagi dan petang, disokong dengan amalan sains sukan terkini dari Fakulti Sains Sukan dan Kejurulatihan UPSI.

Selain itu, ujarnya, satu unit khas pembelajaran ditubuhkan bagi memberikan sokongan akademik yang sistematik kepada atlet terpilih tersebut.- KOSMO! ONLINE


Polis rampas senjata tiruan RM318,520
Oleh NOR AZIAH MAT NOH

10 Ogos 2022, 4:13 pm
KUALA LUMPUR – Polis merampas ribuan senjata tiruan bernilai RM318,520 berikutan penahanan lelaki warga asing sisyaki menjual senjata itu secara dalam talian semalam.
Ketua Polis Daerah Sentul, Asisten Komisioner Beh Eng Lai berkata, tangkapan dilakukan selepas pihaknya menahan kereta jenis Perodua Myvi yang dipandu suspek dalam keadaan mencurigakan.
“Pemeriksaan ke atas kereta itu menemui 25 laras senjata rifle tiruan, dua pistol mainan tidak berjenama dan 480 butir peluru plastik di tempat duduk penumpang hadapan dan belakang.
“Suspek yang berusia 26 tahun gagal mengemukakan dokumen pengenalan diri dan seterusnya ditahan,” katanya pada sidang akhbar di Ibu Pejabat Polis Daerah (IPD) Sentul, di sini hari ini.
Susulan tangkaspan itu, polis melakukan dua serbuan di sebuah premis perniagaan dan rumah di Taman Fadason Jinjang dan Taman Megah, Kepong malam tadi yang dijadikan tempat penyimpanan senjata tiruan tersebut.
“Kita merampas 731 pucuk pistol tiruan pelbagai jenis, senapang tiruan (198) dan  rifle tiruan (1,149) bernilai RM318,520.

“Hasil siasatan mendapati suspek menjalankan perniagaan menjual senjata tiruan secara online pada harga RM50 hingga RM200 seunit,” ujarnya.
Tambahnya, suspek aktif menjual senjata tersebut pada Oktober tahun lalu dan membeli barangan mainan itu dari negara China.
“Suspek kini direman selama tiga hari bermula hari ini untuk membantu siasatan di bawah Seksyen 36(1) Akta Senjata 1960 dan Seksyen 6(1)(c) Akta Imigresen,” ujarnya. – KOSMO! ONLINE.


Skandal LCS: Yang Dipertua Dewan Negara setuju usul dibahas
Oleh NUR ALWANI ZAFIRAH KHAIRUL

10 Ogos 2022, 4:30 pm
KUALA LUMPUR – Yang di-Pertua Dewan Negara, Tan Sri Rais Yatim telah bersetuju dengan cadangan supaya isu berhubung Kapal Tempur Pesisir (LCS) dibahaskan di Dewan Negara sebelum persidangan tamat, Selasa depan.
Perkara tersebut telah dimaklumkan oleh Senator Muhammad Zahid Md. Arip pada sidang akhbar di sini hari ini.
Katanya, sesi perbahasan itu nanti akan menjadi pentas terbaik untuk kerajaan khususnya Kementerian Pertahanan melalui Menterinya, Datuk Seri Hishammuddin Tun Hussein tampil menjawab segala persoalan berhubung skandal LCS.
“Pada khidmat saya, isu ini merentasi sempadan politik. Skandal LCS bukan sahaja isu kepartian lagi, tetapi berhubung kait dengan soal wang rakyat dan juga perihal keselamatan, maruah serta pertahanan negara,” katanya.
Terdahulu, Senator Lim Hui Ying, Senator Fadhlina Sidek dan Datuk A. Kesavadas Nair semalam mencadangkan supaya isu berhubung LCS dibahaskan di Dewan Negara sebelum persidangan tamat dengan memberikan surat pemberitahuan usul mengikut Peraturan Mesyuarat 17 (1). – KOSMO! ONLINE


Tambah anggota pasukan elit MUST bomba
Oleh MOHAMAD NAUFAL MOHAMAD IDRIS

10 Ogos 2022, 3:42 pm
KLANG – Jabatan Bomba dan Penyelamat Malaysia (JBPM) akan menambah jumlah keanggotaan dalam pasukan elitnya iaitu Pasukan Multi Skill (MUST) dalam membantu operasi penyelamatan di negara ini.
Timbalan Ketua Pengarah (Operasi) JBPM, Datuk Abdul Wahab Mat Yasin berkata, ketika ini terdapat seramai 516 anggota dalam MUST di seluruh negara dengan Selangor memiliki 46 anggota daripada jumlah tersebut.
Katanya, MUST yang ditubuhkan pada 1998 antara pasukan terawal diwujudkan sebelum Pasukan Khas Operasi, Taktikal dan Penyelamat Malaysia (STORM), Pasukan Penyelamat di Air (PPDA).
“Justeru beberapa buah negeri akan menjalankan ujian ke atas anggotanya dalam tempoh beberapa bulan ini.
“Ini meliputi ujian menyelamat di air, ujian survival di dalam hutan serta fizikal dengan tempoh ujian ini adalah selama 21 hari,” katanya hari ini.
Terdahulu beliau menyempurnakan majlis pentauliahan kepada 46 anggota Pasukan MUST bomba Selangor di Pantai Acheh, Pulau Indah, di sini.

Abdul Wahab menegaskan antara kelebihan pasukan MUST adalah mereka menjadi pembantu utama kepada pasukan Unit Udara JBPM dalam pengendalian jentera udara milik bomba. – KOSMO! ONLINE.


Remaja diperdaya bomoh cekik ibu bapa sampai mati
Oleh KOSMO!

10 Ogos 2022, 4:30 pm
NEW DELHI – Seorang remaja berusia 17 tahun di negeri Chhattisgarh, India didakwa membunuh ibu dan bapanya untuk dijadikan korban dalam usaha memulihkan keadaan abangnya yang mengalami masalah mental, lapor laman berita Wion News, semalam.
Penguasa Polis Chhattisgarh, Abhishek Meena berkata, mayat Sukru Ram Yadav, 40 dan isterinya, Manmati, 35 ditemui di bawah jambatan di Sungai Mahanadi dalam wilayah Saria pada 1 Ogos lalu.
Abhishek berkatam kejadian tersebut terbongkar semasa menyoal siasat suspek yang masih di bawah umur.
Remaja itu yakin bahawa kematian ibu bapanya adalah sebahagian daripada sihir kerana dia membunuh pasangan itu atas nasihat bomoh.
Suspek mendedahkan bahawa kira-kira sebulan yang lalu, abangnya menghidap penyakit mental.
Bagi mengubatinya, mereka bertemu seorang bomoh yang memberitahu puncanya adalah ‘ilmu hitam’ yang diamalkan oleh ibu mereka.

Suspek seterusnya memberitahu polis bahawa bomoh berkenaan menyarankan dia dan beberapa individu agar membunuh ibu bapanya bagi menyembuhkan abangnya.
Bomoh tersebut juga memberitahu suspek bahawa apa yang digelar sebagai ‘pengorbanan’ itu akan memperbaiki keadaan kewangan mereka.
Akibatnya, dengan bantuan abang iparnya, sepupu dan beberapa rakan, suspek didakwa mencekik ibu bapanya hingga mati pada 30 Julai lalu sebelum membuang mayat di bawah jambatan.
Polis berkata, seorang rakan subahat yang dikenali sebagai Dasrath Yadav masih melarikan diri.- Agensi


JPJ kesan iklan lesen terbang di Instagram
Oleh MOHD. HUSNI MOHD. NOOR

10 Ogos 2022, 3:57 pm
PUTRAJAYA – Tidak perlu ambil ujian memandu, tetapi lesen memandu diperolehi dalam tempoh tiga hari.
Itu antara kandungan sebuah iklan palsu lesen memandu yang ditawarkan sindiket lesen terbang yang kini aktif di laman Instagram.
Jabatan Pengangkutan Jalan (JPJ) menerusi kenyataan akhbar berkata, pihaknya menerima satu laporan berkaitan tawaran iklan lesen memandu itu dan mengesahkan ianya palsu.
“Iklan palsu yang dikesan di Instagram itu didapati menawarkan khidmat lesen memandu tanpa ujian komputer dan boleh diperoleh hanya dalam tempoh tiga hari.
“JPJ memandang serius terhadap sindiket lesen terbang ini dan siasatan lanjut akan dilakukan termasuk membuat laporan kepada pihak Polis DiRaja Malaysia (PDRM) serta Suruhanjaya Komunikasi & Multimedia Malaysia (SKMM),” katanya tadi.
Katanya, pihaknya menasihatkan orang ramai agar tidak mudah percaya dan menghubungi pejabat JPJ yang berdekatan bagi mendapatkan maklumat yang lebih tepat dan sahih.

Sementara itu, tinjauan Kosmo! di pautan iklan palsu itu mendapati, akaun laman sosial berkenaan masih aktif dengan perkongsian terakhir dikesan 24 jam yang lalu. – KOSMO! ONLINE


Kabinet gesa SPRM segerakan siasatan LCS
Oleh MOHD RIDZAUDDIN ROSLAN

10 Ogos 2022, 4:20 pm
PUTRAJAYA – Kerajaan memutuskan untuk menggesa Suruhanjaya Pencegahan Rasuah Malaysia (SPRM)
menyegerakan siasatan isu berkaitan Littoral Combat Ship (LCS) seterusnya membawa mereka yang bertanggungjawab ke muka pengadilan.
Perdana Menteri, Datuk Seri Ismail Sabri Yaakob berkata, kerajaan begitu memandang serius isu LCS yang sedang dalam siasatan SPRM dan mahu pendakwaan dilakukan jika ada bukti kukuh.
“Perkara itu dibincangkan secara terperinci dalam Mesyuarat Jemaah Menteri hari ini dengan memutuskan untuk menggesa SPRM menyegerakan siasatan dan sekiranya terdapat bukti kukuh, Peguam Negara hendaklah membuat pendakwaan agar mereka yang bertanggungjawab akan dibawa ke muka pengadilan.
“Saya telah memanggil Peguam Negara, Tan Sri Idrus Harun dan Ketua Pesuruhjaya SPRM, Tan Sri Azam Baki selepas Mesyuarat Jemaah Menteri untuk segera bertindak selaras dengan keputusan mesyuarat,” katanya dalam satu kenyataan di sini tadi.
Ismail Sabri berkata, pada masa sama, mesyuarat membuat keputusan agar Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) yang dipengerusikan bekas Ketua Audit Negara, Tan Sri Ambrin Buang dibenarkan untuk siaran umum.
“Jemaah Menteri juga mencadangkan supaya Laporan Pengauditan Forensik Projek LCS yang dijalankan pada tahun 2019 dinyahklasifikasikan (declassify), namun proses itu perlu mendapat nasihat dan pandangan Peguam Negara serta Ketua Audit Negara terlebih dahulu.

“Keputusan Jemaah Menteri hari ini tidak akan menggangu Proses Mobilisasi di bawah Pelan Pemulihan LCS yang diputuskan Jemaah Menteri pada 20 April 2022,” ujarnya.
Perdana Menteri menjelaskan, kerajaan akan meneruskan projek tersebut atas kepentingan pertahanan
negara selaras dengan keperluan Tentera Laut Diraja Malaysia (TLDM).
“Saya bagi pihak kerajaan memberi jaminan bahawa siasatan berhubung isu itu dijalankan dengan telus dan tidak akan melindungi sesiapa yang terlibat,” jelasnya. -KOSMO! ONLINE


Serbuan ‘private party’, 84 warga asing ditahan
Oleh MOHD RIDZAUDDIN ROSLAN

10 Ogos 2022, 3:23 pm
PUTRAJAYA- Seramai 84 orang warga asing berumur antara 20 hingga 50 tahun ditahan Jabatan Imigresen (JIM) dalam satu siri penguatkuasaan dijalankan di dua buah premis berbeza dekat ibu negara pada 6 Ogos lalu ekoran melanggar pelbagai kesalahan.
Ketua Pengarah Imigresen, Datuk Seri Khairul Dzaimee Daud berkata, lokasi pertama serbuan dijalankan di sebuah ‘private party’ di Bukit Bintang manakala operasi kedua difokuskan di penempatan warga asing di Brickfields.
Katanya, dalam kedua-dua serbuan itu, seramai 365 individu telah diperiksa dan seramai 84 orang warga asing ditahan melibatkan kesalahan seperti tinggal lebih masa, tiada dokumen atau pas yang sah selain merupakan penyalahgunaan pas.
“Dalam operasi pertama, JIM menyerbu sebuah private party dijalankan penganjur warganegara Malaysia dan tetamunya terdiri daripada warga asing majoriti daripada benua Afrika.
“Semasa pemeriksaan, berlaku beberapa aksi provokasi dan cubaan melarikan diri melalui pintu belakang premis selain sebanyak 171 orang diperiksa dan 25 orang ditahan terdiri daripada petugas majlis, artis persembahan, pelayan dan tetamu,” katanya dalam satu kenyataan di sini tadi.
Katanya, setiap tetamu dikenakan yuran masuk sebanyak RM150 secara dalam talian dan lokasi acara hanya akan dimaklumkan kepada tetamu pada hari terakhir bagi mengelakkan dikesan pihak berkuasa.

“Parti itu menghidangkan minuman keras dan persembahan yang menjolok mata. Rata-rata artis membuat persembahan dan tetamu terdiri daripada warga asing dan mereka yang memegang pas pelajar asing.
“Bagi serbuan kedua di penempatan berbentuk kontena tiga tingkat, kebanyakan mereka terdiri daripada warga Bangladesh, Indonesia, Myanmar, Pakistan dan Nepal,” ujarnya.
Mengulas lanjut, menurutnya, seramai 294 orang warga asing telah diperiksa dan daripada jumlah itu, seramai 59 orang telah ditahan antaranya melibatkan kesalahan tinggal lebih masa serta merupakan peserta Program Rekalibrasi PATI yang ditolak.
Kesemua tahanan dibawa ke Ibu Pejabat Imigresen Putrajaya untuk tindakan lanjut dan kes disiasat dibawah Akta Imigresen 1959/63 dan Peraturan-Peraturan Imigresen 1963. – KOSMO! ONLINE


Wabak polio ‘menyerang’ London
Oleh KOSMO!

11 Ogos 2022, 9:30 pm
LONDON – Hampir satu juta kanak-kanak di bawah umur 10 tahun di London akan ditawarkan dos penggalak polio pada kadar segera selepas ketua-ketua kesihatan mengesahkan virus penyebab penyakit lumpuh itu menular di ibu kota Britain, lapor portal berita MailOnline kelmarin.
Virus polio telah dikesan lebih 100 kali dalam air kumbahan di lapan daerah di utara dan timur laut  London. Penemuan mengejutkan itu menyaksikan Britain berdepan penularan pertama wabak polio dalam tempoh lebih 40 tahun.
Ibu bapa dan penjaga bagi kanak-kanak berumur satu hingga sembilan tahun akan dihubungi oleh doktor-doktor perubatan am bermula bulan depan untuk menetapkan temu janji suntikan vaksin dos penggalak.
Jawatankuasa Bersama Vaksinasi dan Imunisasi Britain menyarankan  kempen dos penggalak tersebut diadakan bagi melindungi kanak-kanak dalam kumpulan umur berkenaan daripada dijangkiti dan berisiko lumpuh.
Ia juga bertujuan untuk meningkatkan kadar imuniti sekali gus mencegah virus polio daripada menular.
Memandangkan virus polio berisiko menyebabkan masalah lumpuh kepada seorang  dalam setiap 100 pesakit, risiko terhadap kanak-kanak adalah  tinggi.

Ketua-ketua kesihatan mengumumkan kes pertama polio  Britain melibatkan hanya satu isi rumah di timur laut London pada Februari lalu.
Bagaimanapun, kata  Agensi Keselamatan Kesihatan Britain (UKHSA), virus polio kini dikesan sebanyak 116 kali di kota raya itu. Lebih membimbangkan, kadar vaksinasi dalam kalangan kanak-kanak adalah serendah 55 peratus di beberapa lokasi.
Meskipun tiada seorang pun pesakit disahkan dijangkiti virus tersebut oleh doktor, pakar-pakar kesihatan percaya virus polio menular tanpa diketahui di London berikutan berulang kali  dikesan dalam sisa kumbahan.
Sejumlah daerah di London yang mengalami penularan virus itu mencatatkan kadar rendah pengambilan vaksin  polio termasuk di Barnet, Brent, Camden, Enfield, Hackney, Haringey, Islington dan Waltham Forest.
Justeru, program vaksinasi polio akan bermula di kawasan terbabit  sebelum diperluaskan ke seluruh London. – Agensi


Warga emas maut digilis lori sendiri
Oleh EDDY AQMAL MOHAMED HAMIDI

11 Ogos 2022, 10:54 pm
SEPANG – Seorang pemandu lori warga emas maut digilis lorinya sendiri dalam kejadian di pintu keluar sebuah tapak projek di Jalan Sierra 1, Puchong dekat sini petang tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku kira-kira pukul 5.35 petang sewaktu mangsa, Laseman Tuju, 62, sedang dalam perjalanan keluar daripada tapak projek tersebut.
“Selepas melalui pintu keluar tapak projek itu, mangsa telah berhenti dan turun daripada lori jenis Hino dipandunya untuk menutup pintu pagar namun secara tiba-tiba lori tersebut telah berundur ke belakang dan melanggarnya.
“Akibat pelanggaran tersebut, mangsa telah mengalami kecederaan parah pada beberapa bahagian badan dan disahkan meninggal dunia di lokasi kejadian,” katanya dalam satu kenyataan hari ini.
Menurut Wan Kamarul Azran, mayat mangsa telah dikejarkan ke Hospital Serdang untuk dibedah siasat dan kes berkenaan disiasat di bawah Seksyen 41(1) Akta Pengangkutan Jalan 1987.-KOSMO! ONLINE


Lelaki lempar wang sebagai sedekah kepada anak yatim
Oleh KOSMO!

11 Ogos 2022, 8:30 pm
JAKARTA – Sebuah video tular di media sosial Indonesia memaparkan senario seorang lelaki yang dikatakan memberi sumbangan kepada anak-anak yatim dengan cara melempar wang, lapor laman berita Suara.com semalam.
Berdasarkan video tersebut, kelihatan dua lelaki memanjat bumbung sebuah surau.
Seorang daripada mereka berdiri lalu melempar wang kertas ke arah tetamu yang berada di bahagian bawah sambil diiringi oleh alunan muzik.
Wang-wang yang bertebaran itu kemudian menjadi rebutan sejumlah kanak-kanak yang dikatakan merupakan anak-anak yatim.
Kejadian yang berlaku di Pekalongan Selatan, wilayah Jawa Tengah itu turut disaksikan oleh sekumpulan penduduk tempatan yang turut hadir ke acara menyantuni anak-anak yatim tersebut.
Video itu menjadi tular dengan ramai netizen memberikan pelbagai pendapat.

“Alangkah baiknya jika diberikan wang itu satu persatu kerana ia dilakukan pada majlis menyantuni anak-anak yatim,” kata seorang pengguna media sosial.
“Kalau niatnya untuk bersedekah, jangan buat begitu kerana ia dinamakan riak,” kata seorang lagi pengguna. – Agensi


Thailand terima kemasukan Rajapaksa
Oleh KOSMO!

11 Ogos 2022, 10:00 pm
BANGKOK – Thailand mengesahkan akan menerima bekas Presiden Sri Lanka, Gotabaya Rajapaksa ke negara itu buat sementara waktu, lapor agensi berita United Press International (UPI), kelmarin.
Menurut jurucakap kerajaan, Rajapaksa boleh memasuki negara itu selama 90 hari tanpa memerlukan visa, namun Bangkok memberitahu bahawa kemasukan bekas pemimpinSri Lanka  itu bukan untuk mendapatkan suaka politik.
Rajapaksa,  73,   berada di Singapura sejak meninggalkan negaranya pada Julai lalu.
Beliau bersetuju meletak jawatan di tengah-tengah protes besar-besaran di Sri Lanka yang menyaksikan penunjuk perasaan menyerbu kediaman rasmi Presiden dan Perdana Menteri.
Rajapaksa bersetuju meletak jawatan berkuat kuasa 13 Julai lepas. Beliau tiba di Singapura sehari kemudian.
“Pihak Thailand menerima permintaan bekas Presiden (Rajapaksa)  untuk memasuki Thailand daripada kerajaan semasa Sri Lanka.

“Pertimbangan kebenaran dibuat berdasarkan hubungan yang terjalin lama dan mesra antara kedua-dua negara.
“Sebagai pemegang pasport diplomatik Sri Lanka, Rajapaksa boleh memasuki Thailand tanpa visa selama 90 hari.
“Perkara itu adalah  mengikut Perjanjian 2013 mengenai Pengecualian Visa antara Thailand dan Sri Lanka. Penginapan sementara disediakan dengan tujuan perjalanan seterusnya.
“Tiada suaka politik yang dimohon oleh pihak berkenaan” kata jurucakap Kementerian Luar, Tanee Sangrat dalam satu kenyataan di laman Twitter .
Rajapaksa pada mulanya melarikan diri ke Maldives sebelum berlepas ke Singapura, di mana beliau secara rasmi mengemukakan peletakan jawatannya daripada jawatan politik yang dipegangnya sejak 2019.
Perdana Menteri, Ranil Wickremesinghe kemudiannya mengangkat sumpah sebagai pemangku Presiden Sri Lanka. – Agensi


Skuad B-19 muncul naib juara Piala Thanh Nien
Oleh MUHAMAD ARDIE PUTRA SUHAIMI

11 Ogos 2022, 10:48 pm
PETALING JAYA – Skuad bawah 19 (B-19) negara terpaksa akur muncul naib juara kejohanan jemputan Piala Thanh Nien selepas tewas kepada Vietnam menerusi penentuan sepakan penalti 3-4 selepas kedudukan terikat 1-1 pada aksi final sebentar tadi.
Pada perlawanan di Stadium Binh Duong, Ho Chi Minh itu, skuad muda Harimau Malaya kendalian Hassan Sazali Waras itu terlebih dahulu dikejutkan dengan gol jaringan Nguyen Van Tu seawal minit ke-11.
Pasukan muda negara yang masih segar dengan kejayaan menjuarai Piala AFF B-19 bulan lepas berusaha untuk bangkit tetapi keputusan 0-1 kekal pada babak pertama.
Bersambung pada separuh masa kedua, Hassan membuat rombakan di jentera serangan memasukkan pemain muda Sabah FC, Azhad Harraz Arman.
Situasi tersebut membuahkan hasil apabila jentera serangan negara dilihat lebih tajam dengan Azhad menjaringkan gol penyamaan pada minit ke-85.
Vietnam terdesak untuk memburu gol kemenangan tetapi gagal melakukan sebarang ancaman terhadap kubu negara sehingga wisel penamat ditiupkan.

Pada penentuan sepakan penalti, dua pemain negara, Muhammad Abu Khalil dan Izrin Ibrahim gagal menyudahkan tanggungjawab yang diberikan sekali gus menyaksikan skuad negara akur tewas dengan keputusan 3-4.
Misi skuad B-19 negara selepas ini adalah untuk mengharungi perlawanan kelayakan Piala Asia B-19 2023 yang akan berlangsung di Mongolia bulan depan. – KOSMO! ONLINE


Tawaran 5 tahun internet percuma di kondominium Admiral Residences
Oleh AMREE AHMAD

11 Ogos 2022, 8:14 pm
PUTRAJAYA – Lebih 1,000 penduduk Admiral Residences di Melaka bakal menikmati sistem kemudahan jalur lebar gentian berkelajuan tinggi yang ditawarkan secara percuma selama lima tahun.
Fasiliti internet tersebut bakal dipasang penyedia penyelesaian konvergen terkemuka, Maxis yang dilantik oleh pemaju projek kediaman berstrata mewah itu, Tanjung Ratna Sdn. Bhd.
Menurut Ketua Segmen Perusahaan Kecil dan Sederhana Maxis, Kevin Lee, pembangunan sistem tersebut dijangka menjadi kondominium pertama di Malaysia yang menawarkan perkhidmatan seumpama itu.
“Kami berbesar hati dilantik sebagai rakan kongsi dan kemudahan sebegini amat penting bagi memenuhi trend gaya hidup pengguna semasa,” katanya pada sidang akhbar, di sini hari ini.
Terdahulu beliau memeterai memorandum persefahaman dengan pemaju itu yang disaksikan oleh Ketua Setiausaha Kementerian Komunikasi dan Multimedia, Datuk Mohammad Mentek dengan Tanjung Ratna Sdn. Bhd. diwakili Ketua Pegawai Eksekutifnya, Datuk Julian Lau.
Projek itu dibangunkan di kawasan seluas hampir lima hektar di Kota Laksamana, Bandar Raya Melaka dan terletak dua kilometer dari pusat bandar dengan pembangunan terdiri daripada empat blok setinggi 27 tingkat yang bakal menempatkan sejumlah 1,440 unit rumah harga mampu milik.

Mengulas lanjut, Kevin berkata, perkhidmatan internet itu akan diberikan secara percuma selama tempoh 60 bulan menerusi perkhidmatan 1.5 Gigabit setelah penghuni berpindah masuk. – KOSMO! ONLINE


KPM teliti cadangan pinda Akta Pendidikan 1996
Oleh HARRITH HISHAM

11 Ogos 2022, 8:08 pm
SERDANG – Kementerian Pendidikan (KPM) akan meneliti cadangan bagi pindaan Akta Pendidikan 1996 untuk mewajibkan persekolahan sehingga ke tingkatan lima.
Menterinya, Datuk Dr. Radzi Jidin berkata, pelbagai perbincangan perlu dibuat terlebih dahulu ekoran pemindaan akta tidak boleh dibuat sewenang-wenangnya.
“Dalam konteks ini, banyak perbincangan telah dibuat tentang perkara ini yang melibatkan pelbagai sudut.
“Namun begitu, banyak perkara juga yang perlu teliti daripada perspektif yang berbeza. Jadi, apabila kita bercakap tentang akta pendidikan ini, ia tak boleh dibuat sewenang-wenangnya,” katanya pada sidang akhbar selepas menyampaikan Wacana sempena Pameran Pertanian, Hortikultur dan Agropelancongan Malaysia (MAHA) di sini hari ini.
Radzi berkata, sekiranya ingin meminda akta, ia perlu dilakukan dengan sebaiknya kerana apa-apa yang menyalahi undang-undang akan diambil tindakan.
“Sebab itu apabila kita dengar perbincangan di luar sana, kita memang sentiasa melihat apakah penambahbaikan yang boleh dibuat.

“Bagaimanapun, KPM akan lihat secara mendalam berkaitan dengan akta pendidikan dalam mengambil kira pelbagai aspek termasuk penguatkuasaannya,” ujarnya. – KOSMO! ONLINE


Digitalisasi, teknologi terkini ubah persepsi belia terhadap pertanian
Oleh HARRITH HISHAM

11 Ogos 2022, 8:03 pm
SERDANG – Kementerian Pendidikan (KPM) menyatakan bahawa pendekatan digitalisasi dan teknologi baharu di Sekolah Menengah Teknik (SMT) dan Kolej Vokasional (KV) dapat merubah persepsi belia terhadap industri pertanian.
Menterinya, Datuk Dr. Radzi Jidin berkata, KPM sentiasa berusaha memastikan kursus-kursus berkaitan pertanian di SMT dan KV menggunakan pendekatan terkini dari segi kaedah, mesin dan jentera.
Menurutnya, usaha terbabit dapat menjadikan pelajar lebih bersedia untuk bersaing di luar dengan asas teknologi-teknologi baru dalam bidang pertanian.
“Apabila saya mula masuk KPM, Kita lihat kebanyakan kolej vokasional dan sekolah berkaitan pertanian ini masih menggunakan pendekatan tradisional atau konvesional.
“Sebab itu, kita telah mula tingkatkan penggunaan teknologi digital bagi memberi pendedahan kepada generasi muda sekali gus merubah persepsi mereka terhadap industri pertanian,” katanya pada sesi Wacana yang bertajuk Eksplorasi Dunia Pertanian sempena Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia Serdang (MAEPS) di sini hari ini.
Turut hadir sama, Menteri Pertanian dan Industri Makanan, Datuk Seri Dr. Ronald Kiandee serta lebih 800 pelajar sekolah SMT dan KV dari seluruh negara termasuk Sabah dan Sarawak.

Radzi berkata, usaha berterusan akan terus dilaksanakan di SMT dan KV bagi mematikan generasi muda mendapat gambaran yang jelas tentang industri pertanian.
“Kita akan dedahkan mereka mengenai bidang ini yang mana berpotensi untuk menjana pendapatan sama ada dalam sudut keusahawanan dan pekerjaan kerana peluang dalam pertanian adalah amat besar,” ujarnya.
Jelasnya lagi, pendekatan sama juga sedang diusahakan dalam kalangan guru-guru meliputi kaedah pengajaran dengan pembentukan modul-modul baharu bagi melahirkan generasi yang mempunyai kemahiran dan pengetahuan tinggi dalam industri pertanian moden.
Sementara itu, Ronald berkata, setakat semalam, lebih 800,000 jumlah pengunjung direkodkan sempena MAHA 2022 dengan nilai jualan terkumpul sebanyak RM163 juta.
“Bagi tempoh yang sama, sebanyak 26 memorandum persefahaman (MoU) telah ditandatangani dengan nilai melebihi RM5 bilion ringgit,” katanya. – KOSMO! ONLINE


Jersi Chicago Bulls Michael Jordan dijangka dapat dilelong lebih RM22 juta
Oleh KOSMO!

11 Ogos 2022, 9:00 pm
BANDAR RAYA NEW YORK – Firma lelongan Sotheby’s mengumumkan jualan jersi milik bintang bola keranjang, Michael Jordan dengan harga bidaan dijangka  mencecah hingga AS5 juta (RM22.2 juta), lapor agensi berita United Press International (UPI), kelmarin.
Jersi berwarna merah  pasukan Chicago Bulls itu dipakai Jordan semasa perlawan akhir NBA pada 1998.
Bidaan akan bermula pada 6 September ini. Jordan dilihat memakai jersi itu dalam  dokumentari,  The Last Dance baru-baru ini.
“Musim 1997 hingga 1998 mungkin salah satu zaman paling popular dalam kalangan peminat Jordan kerana ia merupakan zaman kemuncak kehebatannya dalam sejarah NBA.
“Musim itu sendiri adalah ‘magnum opus’ atau momen terbaik sepanjang karier Jordan sebagai seorang atlet” kata Ketua Jualan Pakaian Jalanan dan Koleksi Barangan Sotheby’s, Brahm Wachter dalam satu kenyataan berita.
Koleksi jersi akhir daripada Jordan sangat sedikit dan helaian yang diperoleh menerusi perlawanan akhir 1997 hingga 1998 boleh digambarkan yang paling diidamkan peminat setia bintang itu. – Agensi


Taiwan kerah jet pejuang lindungi pulau
Oleh KOSMO!

11 Ogos 2022, 10:30 pm
TAIPEI – Tentera Taiwan mengerahkan sebilangan jet pejuang bagi melindungi wilayah tersebut selepas China menghantar lebih 30 pesawat perang menghampiri pulau itu, lapor akhbar The Sun semalam.
Video dramatik yang dikongsikan stesen  televisyen  China menunjukkan peluru berpandu dilancarkan ke arah pulau itu selain sebilangan jet pejuang turut diterbangkan dalam operasi di perairan sekitar Taiwan.
Pada masa yang sama, Kementerian Pertahanan Taiwan turut berkongsin rakaman video latihan tenteranya termasuk tembakan peluru hidup artileri di Pingtung, bahagian paling selatan pulau tersebut.
Kementerian berkenaan turut mendakwa bahawa pihaknya mengesan 10 kapal perang China dan 36 pesawat Beijing di sekitar Taiwan semalam.
Sebagai tindak balas, kementerian itu mengerahkan sebilangan kapal tentera laut, pesawat dan sistem peluru berpandu yang berpangkalan di darat.
Awal kelmarin, beberapa sumber mendakwa bahawa kapal-kapal tentera laut China dilihat bergerak di luar  pantai timur dan barat Taiwan, manakala jet-jet pejuang Beijing  terbang menghampiri titik tengah Selat Taiwan.

“Kami bersedia untuk menjaga keselamatan Taiwan. Kami berdiri teguh bersama barisan askar yang melindungi pulau ini daripada sebarang ancaman.
“Kami tidak mahu meningkatkan ketegangan atau mencetuskan pertikaian kerana misi kami adalah mengekalkan status quo.
“Kami juga tidak pernah dan tidak akan berputus asa untuk mempertahakan  garisan pemisah (Selat Taiwan) serta melindungi laut dan kedaulatan Taiwan,” kata Kementerian Pertahanan Taiwan menerusi video yang dikongsikan. – Agensi


Pengantin lelaki bongkar isteri curang dengan ipar di majlis perkahwinan
Oleh KOSMO!

11 Ogos 2022, 7:30 pm
BEIJING – Sebuah majlis perkahwinan di China menjadi tular apabila ia menjadi gelanggang pembongkaran kisah curang pengantin perempuan dengan suami adik kandung wanita berkenaan, lapor laman Asia One semalam.
Berdasarkan rakaman berjudul  ‘Pengantin Yang Curang’, pengantin lelaki dilihat memasang klip video yang dipancarkan daripada projektor pada skrin di dewan perkahwinan.
Rakaman itu menunjukkan  gambar pengantin perempuan bersama adik iparnya sendiri di ranjang.
“Anda fikir saya tidak akan tahu tentang perkara ini?” teriak pengantin lelaki sebelum melemparkan jambangan bunga ke arah isterinya.
Meskipun kejadian itu berlaku pada 2019,  namun ia kembali tular di laman TikTok hingga mendapat enam juta tontonan.
Menurut sumber yang rapat dengan mereka, pengantin perempuan itu menagih kasih adik iparnya kerana sering dipukul dan didera oleh kekasih iaitu pengantin lelaki berkenaan. – Agensi


Aktres Iraq saman akhbar guna gambar artikel wanita gemuk
Oleh KOSMO!

11 Ogos 2022, 7:00 pm
BAGHDAD – Seorang pelakon wanita Iraq menyaman akhbar The Economist yang beribu pejabat di London kerana menggunakan gambarnya dalam satu artikel yang mendakwa bahawa wanita Arab adalah lebih gemuk berbanding kaum lelakinya, lapor Badan Penyiaran Britain semalam.
Enas Taleb berkata, imej itu digunakan di luar konteks dan tanpa kebenaran, malah melanggar privasinya. Dia mendakwa bahawa gambarnya  telah disunting menggunakan teknik ‘photoshop’.
Pelakon dan pengacara program bual bicara popular itu memberitahu,  dia telah memulakan tindakan undang-undang di Britain.
Setakat ini, akhbar The Economist belum mengeluarkan sebarang kenyataan mengenai dakwaan Enas.
Artikel bertajuk Why Women Are Fatter Than Men in the Arab World itu diterbitkan akhir Julai 2022. Ia  menggunakan gambar Enas yang dirakam  sembilan bulan lalu pada Pesta Antarabangsa Babylon di Iraq.
Menurut artikel berkenaan,  kemiskinan dan sentimen masyarakat bahawa peranan wanita terhad kepada suri rumah tangga menjadi antara punca mengapa lebih ramai wanita Arab mengalami berat badan berlebihan berbanding lelakinya.

Artikel sama menyatakan, lelaki Arab juga meminati wanita  berisi seperti  Enas dan menganggap bentuk  tubuh sedemikian sebagai kecantikan yang  ideal.
Enas bagaimanapun melabelkan artikel itu sebagai penghinaan terhadap wanita Arab secara amnya dan wanita Iraq khususnya.
Dia turut melontarkan persoalan mengapa akhbar itu menaruh minat kepada wanita gemuk di dunia Arab dan bukan di Eropah atau Amerika Syarikat.
Bercakap kepada  stesen televisyen al-Arabiya, Enas turut berkata, dia pernah berdepan serangan buli siber di media sosial.
Dia juga memberitahu majalah New Lines bahawa dia sihat dan gembira dengan penampilannya serta tidak memerlukan mana-mana pihak sebagai ‘pengadil’.
“Saya sihat dan gembira dengan diri saya sekarang, itu sahaja yang penting.
“The Economist memulakan ‘perang’ dengan orang yang salah kerana saya tidak akan berdiam diri,” tegas Enas. – Agensi


Gerakan Muda sasar separuh kerusi ditandingi Gerakan Tanah Air
11 Ogos 2022, 7:05 pm
PUTRAJAYA – Gerakan Muda dan Gerakan Tanah Air (GTA) menyasarkan separuh daripada 120 kerusi yang disasarkan GTA akan dipertandingkan pada Pilihan Raya Umum Ke-15 (PRU-15) akan datang.
Wakilnya yang juga Ketua Pejuang Muda Malaysia, Dr. Abu Hafiz Salleh Hudin berkata, bagaimanapun, ia hanyalah sasaran kerana Gerakan Muda masih belum diperakui di peringkat Majlis Presiden GTA.
“Gerakan Muda akan menjadi satu alternatif kepada semua orang Melayu Islam terutama golongan muda.
“Jika mengikut hasrat kami, separuh atau lebih untuk bertanding namun ia bergantung kepada hasil musyawarah di peringkat Gerakan Muda dan Majlis Presiden,” katanya dalam satu sidang akhbar di pejabat Pejuang di sini hari ini.
Sementara itu, Ketua Pejuangnita Muda Malaysia, Dr. Nurul Ashikin Mabahwi berkata, Gerakan Muda yakin mampu menarik sokongan pengundi wanita muda dengan kekuatan empat sayap wanita muda yang berbeza dengan gabungan parti politik lain dalam negara ketika ini.
Katanya, pihaknya mempunyai empat pemimpin utama wanita muda kerana mereka ada empat sayap wanita yang digabungkan dalam Gerakan Muda GTA dan di bawah setiap sayap terdapat sangat ramai pemimpin wanita muda.

“Ini adalah unik kerana di Malaysia, senario politik dari dulu sehingga sekarang adalah ketandusan pemimpin wanita muda.
“Kami berharap melalui landasan Gerakan Muda GTA ini kita berjaya memenuhi lompong pemimpin wanita muda dalam senario politik negara,” katanya. -KOSMO! ONLINE


Pasangan tunang maut rempuh treler rosak
Oleh OTHMAN YAHAYA

11 Ogos 2022, 6:48 pm
SUNGAI PETANI – Dua mangsa yang merupakan pasangan tunang maut selepas motosikal dinaiki merempuh belakang sebuah treler yang berhenti di lorong kecemasan di Kilometer 103 Lebuh Raya Utara-Selatan di sini semalam.
Dalam kejadian kira-kira pukul 10.55 malam itu, penunggang motosikal jenis Yamaha Avantis iaitu Anis Anisha Md. Ishak, 24, maut di tempat kejadian akibat kecederaan parah di kepala.
Sementara pembonceng yang merupakan tunangnya, Mohamad Fadhil Zil Ikram Mohamad Tarmizi, 19, mengalami kecederaan dalaman meninggal dunia di Hospital Sultan Abdul Halim (HSAH) di sini kira-kira lima jam kemudian.
Difahamkan, mereka dipercayai dalam perjalanan dari Sik dekat sini ke Pulau Pinang.
Ketua Polis Daerah Kuala Muda, Asisten Komisioner Zaidy Che Hassan berkata, siasatan mendapati pemandu treler terpaksa memberhentikan kenderaan itu di lorong kecemasan kerana mengalami kerosakan enjin.
“Pemandu itu telah memaklumkan kepada pihak PLUS serta meletakkan kon di belakang treler.

“Motosikal yang ditunggang Anis Anisha dipercayai gagal mengelak ketika melalui kawasan itu sebelum merempuh bahagian kanan belakang treler,” katanya di sini hari ini. – KOSMO! ONLINE


CEO HyperSocial muat naik gambar menangis selepas pecat pekerja
Oleh KOSMO!

11 Ogos 2022, 8:00 pm
COLUMBUS, Ohio – Ketua Pegawai Eksekutif (CEO) syarikat pemasaran, HyperSocial di negeri Ohio berkongsi swafoto dia menangis selepas terpaksa memecat beberapa pekerjanya, lapor laman Gulf News  semalam.
CEO tersebut, Braden Wallake kemudian menggelarkan dirinya sebagai ‘The Crying CEO’  selepas status di laman Linkedln tersebut menjadi tular.
Catatan asal Wallake mempunyai lebih 30,000 tanda suka dan 5,300 komen.
Menerusi status berkenaan, Wallake berkata, dia menyayangi semua pekerjanya dan  mengaku  pemecatan tersebut adalah perkara paling sukar buat dirinya.
“Untuk menghadapi hari seperti ini,  saya berharap saya adalah seorang pemilik perniagaan yang hanya mementingkan wang dan tidak mempedulikan siapa yang disakiti dalam mengembangkan syarikat.
“Namun, itu bukan diri saya yang sebenar  dan keputusan melepaskan beberapa kakitangan HyperSocial adalah perkara paling sukar pernah saya lakukan sepanjang bergelar CEO,” tulis Wallake.

Namun begitu, tindakan Wallake memakan diri apabila dianggap sebagai strategi pemasaran murahan dan sekadar mahu memancing simpati.
HyperSocial banyak menumpukan pada strategi pemasaran dan jangkauan LinkedIn untuk pelanggannya.
Syarikat kecil itu mempunyai 15 pekerja selepas dua pekerja diberhentikan. – Agensi


KKM tarik balik aiskrim Haagen-Dazs
Oleh AZMI NORDIN

11 Ogos 2022, 6:24 pm
PETALING JAYA – Kementerian Kesihatan (KKM) menarik balik produk aiskrim berjenama Haagen-Dazs dari pasaran Eropah kerana mengandungi bahan karsinogenik Ethylene Oxide (ETO).
Menurut Ketua Pengarah Kesihatan, Tan Sri Dr. Noor Hisham Abdullah berkata, tindakan itu berdasarkan laporan notifikasi European Union Rapid Alerts Systems for Food and Feed (EURASAFF).
“Notifikasi tersebut menyatakan bahawa terdapat penarikan balik produk aiskrim dari negara Perancis yang mengandungi ekstrak vanilla dari negara Madagascar yang dikesan mengandungi ETO melebihi tahap yang dibenarkan.
“Produk aiskrim tersebut juga telah diedarkan ke beberapa buah negara termasuk Malaysia. Sejak isu tersebut dilaporkan, notifikasi diterima oleh pihak KKM pada bulan Julai 2022,” ujarnya dalam satu kenyataan dikeluarkan KKM hari ini.
Justeru, Noor Hisham menyatakan tindakan yang sewajarnya telah diambil di mana pihak syarikat yang mengimport telah menarik balik produk aiskrim terlibat di pasaran secara sukarela.
“Pemantauan berterusan dilaksanakan bagi memastikan produk terlibat tidak dipasarkan di negara ini. ETO merupakan sebatian gas kimia yang bersifat karsinogenik dan sering digunakan bagi menjalankan fumigasi untuk membunuh makhluk perosak seperti serangga.

“ETO juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan,” katanya.
Sehubungan itu, KKM tegas untuk sentiasa peka dan prihatin terhadap perkara yang boleh mengancam kesihatan pengguna. -KOSMO! ONLINE


2,000 liter air hujan lindungi tumbuhan musim kemarau
Oleh KOSMO!

11 Ogos 2022, 6:30 pm
LONDON – Seorang pengumpul tumbuhan aneh di Britain menyimpan 2,000 liter air hujan bagi melindungi taman miliknya daripada kesan buruk kemarau, lapor akhbar Metro UK semalam.
Mike Clifford yang berasal dari Dorset, mengambil masa selama 25 tahun untuk mengubah plot tanah sepanjang 19.8 meter di belakang rumahnya menjadi ‘hutan tropika’.
Taman itu menempatkan pelbagai spesies tumbuhan berasal dari Amerika Selatan dan Afrika Tengah dan China.
Namun, ekoran peraturan terbaharu di Britain yang melarang penggunaan hos paip untuk menyiram tanaman, Mike terpaksa menyimpan air hujan dalam kuantiti yang banyak.
Namun, usahanya itu mungkin tidak mencukupi  kerana sebilangan tumbuhan di tamannya yang hidup di habitat iklim panas dan lembap,   menjadi layu disebabkan kekurangan air.
“Cuaca panas  menjejaskan setiap spesies tumbuhan dengan cara berbeza. Contohnya, banyak tumbuhan seperti halia berbunga lebih awal.

“Namun, tumbuhan berdaun besar tidak suka kepada keadaan panas yang menyebabkannya menjadi layu. Anda boleh melihat keadaan itu berlaku pada waktu tengah hari.
“Larangan penggunaan hos paip amat membimbangkan saya namun, penghujung musim panas akan tiba tidak lama lagi. Selagi tumbuhan itu boleh hidup sehingga September ini, saya sudah gembira,” kata Mike.
Mike dan isterinya, Tina, mendapat inspirasi untuk menanam pelbagai jenis tumbuhan selepas menonton sebuah rancangan televisyen mengenai topik tersebut dalam tahun 1990-an.
Sejak itu, pasangan tersebut menanam ribuan spesies daripada pelbagai biji benih. Antara spesies yang ditanam adalah dandelion gergasi dari Kepulauan Canary dan Pararistolochia goldieana, tumbuhan dari Afrika tengah yang hanya berbunga sekali di Eropah. – Agensi


Lebih 1.1 juta wasiat telah didaftar dengan AmanahRaya
Oleh AZMI NORDIN

11 Ogos 2022, 6:12 pm
PETALING JAYA – Sempena sambutan Bulan Kemerdekaan yang ke-65, Amanah Raya Berhad (AmanahRaya) menganjurkan Program Kibaran Jalur Gemilang dan Pelancaran Kempen Merdeka Wasiat AmanahRaya.
Pengerusinya, Datuk Ramli Mohd. Nor berkata, AmanahRaya sebagai pemegang amanah dan pentadbir pusaka berperanan memastikan kesejahteraan masyarakat di Malaysia dapat diutamakan khususnya melalui perancangan pewarisan.
“Kesinambungan legasi sesebuah ‘Keluarga Malaysia’ hanya dapat direalisasikan sekiranya masyarakat sedar mengenai kepentingan melaksanakan wasiat dan amanah di peringkat awal.
“Kami melancarkan Kempen Merdeka Wasiat dimana wasiat asas ditawarkan pada harga serendah RM350, manakala RM950 bagi wasiat komprehensif bermula pada 1 Ogos 2022 sehingga 30 September 2022,” katanya ketika ucapan perasmian hari ini.
Menurutnya, setakat 31 Julai 2022, lebih 1.1 juta wasiat telah didaftarkan, 19,634 fail pentadbiran pusaka dan 23,418 akaun amanah telah dibuka di AmanahRaya.
“Wasiat AmanahRaya disimpan di tempat yang selamat dengan kelengkapan serba canggih bagi memastikan wasiat tersebut masih berkualiti walaupun setelah bertahun lamanya.

“Fi perkhidmatan pentadbiran pusaka di AmanahRaya sangat berpatutan dan tiada caj tambahan atau caj tersembunyi yang dikenakan. Manakala, fi yang dikenakan oleh pihak ketiga adalah di luar bidang kuasa AmanahRaya,” ujarnya.
Oleh itu, Ramli mengingatkan masyarakat memilih agensi ‘one stop centre’ seperti AmanahRaya kerana struktur fi perkhidmatan disediakan adalah dibawah pemantauan Kementerian Kewangan Malaysia.
“Program yang diadakan secara fizikal dan atas talian ini turut melibatkan lebih kurang 600 orang pegawai AmanahRaya dari ibu pejabat dan 20 cawangan AmanahRaya seluruh negara,” ujarnya. -KOSMO! ONLINE


Empat premis jual loteri haram dipotong bekalan elektrik
Oleh SHAMSUL KAMAL AMARUDIN

11 Ogos 2022, 6:52 pm
LUMUT – Empat premis perniagaan yang terus berdegil menjual loteri awam secara tidak sah walaupun sudah diserbu beberapa kali sebelum ini, menerima padah apabila bekalan elektrik premis tersebut dipotong hari ini.
Semua premis tersebut yang berselindung di sebalik perniagaan kedai runcit dan menjual motosikal di Sitiawan dan Ayer Tawar dekat sini, pernah diserbu lebih tiga kali sebelum ini.
Ketua Polis Daerah Manjung, Asisten Komisioner Nor Omar Sappi, berkata premis terlibat didapati masih aktif menjalankan urusniaga loteri awam haram sejak dua tahun lalu walaupun pernah diserbu polis.
“Oleh itu, polis mengambil tindakan memotong bekalan elektrik supaya semua premis itu tidak lagi boleh melakukan aktiviti tersebut,” katanya ketika ditemui pada operasi pemotongan bekalan elektrik di premis perjudian haram di sini hari ini.
Dalam pada itu, Nor Omar memaklumkan polis telah membuka 306 kertas siasatan kegiatan perjudian dengan 253 kes sudah didakwa di mahkamah manakala 14 premis pula dikenakan tindakan pemotongan bekalan elektrik sepanjang tahun lalu.
Setakat 1 Januari lalu sehingga semalam pula, sebanyak 228 kertas siasatan telah dibuka dengan 140 sudah didakwa di mahkamah dan 58 kes masih dalam siasatan selain turut merampas wang tunai bernilai RM27,500. – KOSMO! ONLINE


Skandal LCS: SPRM sudah lengkapkan kertas siasatan
Oleh EDDY AQMAL MOHAMED HAMIDI

11 Ogos 2022, 6:31 pm
PUTRAJAYA – Suruhanjaya Pencegahan Rasuah Malaysia (SPRM) memaklumkan telah melengkapkan beberapa kertas siasatan terhadap individu-individu yang mempunyai kaitan dengan dakwaan penyelewengan dalam pengendalian projek pembinaan Kapal Tempur Pesisir (LCS).
Suruhanjaya tersebut menerusi satu kenyataan berkata, kertas siasatan itu telah pun dikemukakan kepada Jabatan Peguam Negara dengan saranan daripada SPRM untuk mempertimbangkan pertuduhan terhadap beberapa individu.
“SPRM kini sedang menunggu untuk menerima arahan selanjutnya hasil daripada kajian Pejabat Peguam Negara terhadap kertas siasatan tersebut,” kata kenyataan itu hari ini.
Terdahulu, Kosmo! Online semalam melaporkan Perdana Menteri Datuk Seri Ismail Sabri Yaakob memaklumkan bahawa beberapa fail telah dibuka bagi tujuan siasatan berhubung skandal LCS.
SPRM sebelum ini juga memaklumkan telah membuka kertas siasatan berhubung satu projek bagi pembinaan enam buah kapal LCS oleh Boustead Naval Shipyard Sdn. Bhd. (BNS) susulan kegagalan pihak berkenaan menyerahkan kapal tersebut mengikut tempoh ditetapkan.
Mengikut kontrak asal yang ditandatangani pada 2014, Tentera Laut Diraja Malaysia sepatutnya menerima LCS pertama pada April 2019 setelah membuat bayaran sebanyak RM6 bilion.- KOSMO! ONLINE


Mekanik maut, dua rakan cedera parah kemalangan di LPT2
Oleh NIK NUR IZZATUL HAZWANI NIK ADNAN

11 Ogos 2022, 5:24 pm
KEMAMAN – Seorang mekanik maut manakala dua rakannya cedera parah selepas kereta dinaiki mereka terlibat dalam kemalangan di Kilometer 301.9 Lebuh Raya Pantai Timur 2 (LPT2) berhampiran susur keluar Plaza Tol Kijal di sini hari ini.
Dalam kejadian kira-kira 5.40 pagi itu, mangsa, Saharuzaman Abd. Wahab, 48, berasal dari Pasir Gudang, Johor meninggal dunia akibat kecederaan parah di bahagian kepala.
Dua rakannya, Mohamad Afiq Mohd. Noor, 23, yang merupakan kelindan lori kritikal manakala Kamarulzaman Abu Bakar, 52, yang juga pemandu lori cedera di bahagian badan.
Ketua Polis Daerah Kemaman Superintendan Hanyan Ramlan berkata, kereta Perodua Axia dinaiki ketiga-tiga mangsa dikatakan dalam perjalanan ke Kuala Terengganu tiba-tiba hilang kawalan sebelum terbabas melanggar penghalang jalan.
“Kereta itu berpusing sebelum melintang di laluan kiri lebuh raya.
“Sebuah kenderaan pacuan empat roda jenis Mitsubishi Triton dipandu seorang jurukimpal bersama isteri dan anaknya dari arah belakang tidak sempat mengelak lalu terlanggar kenderaan mangsa,” katanya ketika dihubungi Kosmo! di sini hari ini.

Hanyan berkata, kenderaan Mitsubishi Triton itu terbalik namun tiga beranak tersebut terselamat tanpa sebarang kecederaan.
Hanyan berkata, mayat Saharuzaman telah dihantar ke Unit Forensik Hospital Kemaman di sini untuk dibedah siasat.
Tambah beliau, dua lagi mangsa iaitu Mohamad Afiq dan Kamarulzaman yang cedera pula dikejarkan di unit kecemasan hospital sama. – KOSMO! ONLINE


Pemilik stesen minyak ditahan seleweng diesel bersubsidi
Oleh SYED AZLAN SAYED HIZAR

11 Ogos 2022, 5:35 pm
KANGAR – Kementerian Perdagangan Dalam Negeri dan Hal Ehwal Pengguna (KPDNHEP) Perlis mematahkan kegiatan penyelewengan diesel bersubsidi di sebuah stesen minyak sini semalam.
Dalam serbuan pada pukul 7 pagi itu, KPDNHEP menahan dua lelaki termasuk pemilik stesen minyak serta merampas 406 liter diesel, kenderaan pacuan empat roda jenis Mitsubishi Pajero dan dua tangki tambahan dengan jumlah keseluruhan kira-kira RM52,372.
Pengarah KPDNHEP negeri, Norazah Jaapar berkata, kejayaan itu hasil risikan anggota penguat kuasa sejak beberapa minggu lalu.
“Ketika serbuan dilakukan di stesen minyak tersebut, terdapat sebuah Mitsubishi Pajero bernombor pendaftaran tempatan sedang mengisi minyak diesel bersubsidi ke dalam kenderaan tersebut.
“Hasil pemeriksaan awal mendapati kenderaan itu telah diubah suai dengan dilengkapi dua unit tangki tambahan mengandungi diesel bersubsidi,” katanya dalam satu kenyataan di sini hari ini.
Kata beliau, siasatan lanjut di tempat kejadian mendapati wujud transaksi pembelian diesel secara tunai kepada stesen minyak tersebut.

Tambahnya, pihaknya bertindak menahan seorang lelaki warga tempatan berusia lewat 40-an yang merupakan pemandu kenderaan selain pemilik stesen minyak berkenaan.
“Stesen minyak itu juga diarah tutup bagi membantu siasatan di bawah Akta Kawalan Bekalan 1961,” katanya. – KOSMO! ONLINE


Anwar timbang tawaran bertanding di Perak pada PRU-15
Oleh LUQMAN RIDHWAN MOHAMED NOR

11 Ogos 2022, 5:48 pm
IPOH – Presiden PKR, Datuk Seri Anwar Ibrahim tidak menolak kemungkinan bertanding di negeri ini terutamanya di Parlimen Tambun pada Pilihan Raya Umum ke-15 (PRU-15) sebagaimana ditawarkan PKR Perak.
Beliau berkata, cadangan bertanding di Perak dan Parlimen Tambung tersebut sedang dipertimbangkannya, dengan keputusan berkaitan hal berkenaan belum lagi muktamad.
“Sekarang kita nak tentukan kerusi, nak tentukan jentera dan kawan-kawan di (Parlimen) Port Dickson pun merayu saya kekal di sana, jadi saya kena fikir,” katanya pada sidang akhbar di sini hari ini.
Turut hadir pada sidang akhbar tersebut ialah semua 24 Ketua Cabang PKR Perak.
Farhash Wafa Salvador Rizal Mubarak ketika menjadi Pengerusi PKR Perak sebelum ini memaklumkan bahawa PKR Perak menawarkan Anwar bertanding di kerusi Parlimen di negeri ini pada PRU-15.
Menurutnya, tawaran itu adalah bagi mengukuhkan parti berkenaan sekali gus menawan negeri ini menerusi kehadiran nama besar seperti Anwar sendiri.

Dalam pada itu, Anwar mengumumkan Ahli Parlimen Tanjung Malim, Chang Lih Kang sebagai Pengerusi Majlis Kepimpinan Negeri Perak yang baharu.
Jelasnya, pemilihan Lih Kang yang juga Naib Presiden PKR dan Ketua Cabang PKR Tanjung Malim diterima sebulat suara semua pihak. – KOSMO! ONLINE


Kastam Kelantan cekup drebar lori bawa 1.45 tan daun ketum
Oleh ROHANA ISMAIL

11 Ogos 2022, 5:30 pm
RANTAU PANJANG – Cubaan seorang pemandu lori membawa masuk sebanyak 1.45 tan daun ketum ke negeri ini gagal selepas ditahan Jabatan Kastam Diraja Malaysia (JKDM) Kelantan di persimpangan lampu isyarat di Ketereh, Kota Bharu kelmarin.
Suspek berusia 22 tahun dan berasal dari Tumpat ditahan pada pukul 4 pagi selepas Pasukan Operasi Cawangan Penguatkuasaan JKDM Rantau Panjang mengekori kenderaan tersebut dari Tanah Merah hingga ke Ketereh.
Pengarah JKDM Kelantan, Mohd. Nasir Deraman berkata, pemeriksaan di ruang belakang lori menemui 145 bungkusan plastik hitam berisi 1.45 tan daun ketum bernilai RM14,500.
Siasatan mendapati lori itu dipandu suspek dari Kedah dengan membawa muatan daun ketum dipercayai untuk dijual di negeri ini.
“Sindiket yang menjalankan kegiatan penyeludupan daun ketum itu juga dikesan menggunakan helah menukar pemandu lori untuk mengaburi mata pihak berkuasa.
“Kita sedang mengesan pemilik daun ketum yang dipercayai berada di Kedah,” katanya pada sidang akhbar di Pejabat Penguatkuasaan JKDM Rantau Panjang di sini hari ini.

Mohd. Nasir memberitahu, suspek ditahan reman selama empat hari sehingga esok bagi membantu siasatan. Kes disiasat mengikut Seksyen 30(3) Akta Racun 1952. – KOSMO! ONLINE


Hospital Sungai Buloh tarik balik larangan penghantaran makanan dalam talian
Oleh ZULKIFLI MANZOR

11 Ogos 2022, 6:01 pm
PETALING JAYA – Hospital Sungai Buloh menarik balik larangan menggunakan khidmat penghantaran makanan secara dalam talian untuk kakitangan dan pesakit di hospital tersebut serta merta.
Pengarahnya, Dr Kuldip Kaur Prem Singh berkata, pihaknya berterima kasih atas segala maklum balas dan pandangan dikemukakan tentang larangan tersebut.
“Pihak pengurusan Hospital Sungai Buloh akan kekal komited dan prihatin dengan keperluan, kebajikan dan kesejahteraan kakitangan serta pesakit di hospital ini,” katanya dalam satu kenyataan akhbar hari ini.
Terdahulu, satu pekeliling bertarikh 9 Ogos 2022 dikeluarkan pengurusan Hospital Sungai Buloh antara lain menyatakan larangan itu dibuat berikutan terdapat laporan dan aduan peningkatan kuantiti sisa makanan serta sampah sarap tidak terurus selain mencetuskan gangguan makhluk perosak sehingga menjejaskan kebersihan dalam wad.
Pekeliling itu yang tular di media sosial difahamkan dikeluarkan berdasarkan keputusan dicapai semasa mesyuarat dengan semua ketua jabatan Hospital Sungai Buloh pada 26 Julai lalu.
Keputusan itu bagaimanapun mendapat bantahan netizen dan juga kumpulan pembela hak pekerja perubatan iaitu Gerakan Hartal Doktor Kontrak. – KOSMO! ONLINE


Datuk Seri antara 25 ditahan ‘berparti liar’ di banglo Bukit Tinggi
Oleh ABDUL RASHID ABDUL RAHMAN

11 Ogos 2022, 5:43 pm
BENTONG – Seorang lelaki bergelar Datuk Seri antara 25 individu yang ditahan kerana menyertai parti liar di sebuah banglo di Bukit Tinggi di sini hari ini.
Ketua Polis Daerah Bentong, Superintendan Zaiham Mohd. Kahar berkata, serbuan kira-kira pukul 1 pagi ke atas banglo yang disewa suspek dibuat hasil maklumat awam.
“Seramai 25 orang ditahan terdiri daripada 15 lelaki dan 10 wanita berusia 18 hingga 64 tahun.
“Polis menemui dan merampas dadah jenis ketamin seberat 2.18 gram dan pil ekstasi seberat 1.43 gram bernilai RM800,” katanya di sini hari ini.
Ujian saringan air kencing mendapati kesemua suspek yang terdiri daripada 17 rakyat tempatan dan lapan warga asing didapati positif methamphetamine.
Menurut Zaiham, kesemua suspek direman selama empat hari sehingga 14 Ogos ini dan kes disiasat mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.

Tegas beliau, pihaknya akan mengambil tindakan tegas dan tidak akan berkompromi dalam membanteras isu penyalahgunaan dadah.
“Polis merakam terima kasih kepada orang ramai yang menyalurkan maklumat,” ujarnya. -KOSMO! ONLINE


Pencuri bersembunyi dalam patung beruang ‘kantoi’ sebab bernafas
Oleh KOSMO!

11 Ogos 2022, 5:30 pm
LONDON – Seorang remaja lelaki di Britain yang bersembunyi di dalam patung beruang selepas mencuri sebuah kereta dijatuhi hukuman penjara selama sembilan bulan, lapor akhbar Daily Star semalam.
Joshua Dobson, 18, pada Mei lalu dilaporkan mencuri sebuah kereta di bandar Rochdale dan juga tidak  membayar harga petrol.
Polis yang memeriksa rumahnya kemudian menemui remaja berkenaan di dalam sebuah patung beruang besar selepas menyedari ia ‘bernafas’.
“Seorang pencuri kereta yang dikehendaki polis telah dijatuhi hukuman penjara selama sembilan bulan. Dia diberkas semasa  bersembunyi di dalam patung beruang.
“Joshua Dobson dari Spotland dikehendaki polis selepas mencuri kereta pada Mei lalu dan tidak membayar wang setelah mengisi petrol pada hari sama,” kata Polis Great Manchester,  Rochdale dalam satu kenyataan di Facebook.
Tambah kenyataan sama, ketika polis pergi ke rumah Dobson untuk memberkasnya, anggota-anggota polis menyedari terdapat patung beruang besar sedang ‘bernafas’ sebelum menemui remaja itu di dalam perhiasan tersebut.

“Dia dimasukkan ke penjara selepas dijatuhi hukuman minggu lalu atas kesalahan mencuri kenderaan bermotor, memandu ketika hilang kelayakan dan melarikan diri dari stesen minyak minyak tanpa membayar,” ujarnya. – Agensi


Ukraine mahu Barat sekat kemasukan rakyat Russia
Oleh KOSMO!

11 Ogos 2022, 6:00 pm
KIEV – Presiden Ukraine, Volodymyr Zelenskyy mendesak semua rakyat Russia disekat daripada memasuki negara-negara Barat, lapor akhbar Metro UK semalam.
Menurut beliau, sekatan yang dikenakan terhadap rejim Presiden Vladimir Putin ketika ini adalah terlalu lemah.
“Tidak kira apa juga pendirian politik mereka, rakyat Russia perlu hidup terasing dalam dunia mereka sendiri sehingga negara itu mengubah falsafahnya,” kata Zelenskyy kepada akhbar The Washington Post.
Tidak dijelaskan mengenai jumlah penduduk Russia yang menentang perang  dengan Ukraine, namun Kremlin dikatakan cuba menghapuskan perbezaan pendapat menerusi beberapa langkah yang disifatkan Barat sebagai penindasan.
“Sekatan paling penting adalah dengan menutup sempadan kerana Russia merampas tanah hak orang lain,” tegas Zelenskyy.
Dalam pada itu, Moscow menyelar komen tersebut dan berkata, pemikiran tidak rasional Presiden Ukraine dalam isu itu sama sekali  tidak boleh diterima.

“Komen Zelenskyy  amat negatif. Sebarang cubaan untuk mengasingkan rakyat Russia atau negara ini adalah satu usaha yang tidak akan berlaku,” kata jurucakap Kremlin, Dmitry Peskov. – Agensi


Kecam saya, tapi ‘follow’ laman lucah – Baby Shima
Oleh HANISAH SELAMAT

11 Ogos 2022, 6:05 pm
PETALING JAYA – Gara-gara klip promosi lagu dangdut baharu Datuk Seri Aliff Syukri dalam Instagram dan TikTok, nama Baby Shima selaku rakan duet usahawan tersebut sekali lagi ‘naik’ carta apabila penampilan dan aksi tariannya kembali meraih kecaman hebat.
Rentetan satu persatu kontroversi, ramai dalam netizen menuduh pemilik nama sebenar Nor Ashima Ramli, 29, sengaja mencetuskan sensasi untuk kekal popular.
Tidak menyangka sedutan klip muzik video (MV) lagu Baby Sayang itu menjadi topik hangat. Baby Shima bagaimanapun menafikan sengaja menarik perhatian dengan cara sebegitu.
Kata penyanyi tersebut, dia tidak boleh mengawal setiap kritikan sebaliknya menganggap mereka yang banyak menonton video sebegitu mempunyai imaginasi tinggi sehingga berfikir bukan-bukan.
“Saya tak pernah nak cetuskan sebarang isu. Apa yang saya kongsikan adalah di dalam media sosial saya dan semua itu membabitkan tuntutan kerja.
“Mengenai MV Baby Sayang yang kini tular dan diperkatakan ramai, saya sendiri tak terfikir ia akan meraih maklum balas yang sangat pantas.

“Sejujurnya saya akui lagu dangdut memang sinonim dengan tarian, itu sukar untuk dipisahkan. Bagi saya rentak tarian juga merupakan senaman.
“Kalau sesuai dengan tontonan, itu semua berbalik kepada si penonton sama mahu lihat secara positif atau negatif. Kita buat baik pun kena kecam,” katanya kepada Kosmo! Online.
Luah penyanyi berusia 29 tahun yang turut menempa nama di Indonesia, dia menghormati setiap pandangan dan teguran semua pihak.
“Setiap individu punya pandangan berbeza. Saya tetap hormati pandangan masing-masing. Terima kasih,” ulasnya lagi.
Pada masa sama, penyanyi Roadblock Hatiku itu turut meninggalkan peringatan kepada mereka yang suka mengecamnya supaya cermin diri sendiri dahulu.
“Pada pandangan saya kita boleh kawal apa yg kita nak tonton, boleh ‘unfollow’ akaun yang tak senonoh, tapi kebanyakkan yang kecam saya, mereka pula ikuti laman lucah,” tambahnya.
Terdahulu, aksi Aliff dan Baby Shima menjadi sasaran kemarahan netizen yang kesal dengan tarian goyang pinggul dalam sedutan MV lagu berjudul Baby Sayang ciptaan Amy UKs.
Pemakaian penyanyi wanita itu yang mengenakan seluar pendek hitam bersama sarung kaki turut mendapat kritikan apabila disifatkan menjolok mata.
Malah dua pendakwah bebas turut menegur tindakan usahawan terbabit yang disifatkan keterlaluan serta tidak pernah serik mengejar kontroversi.
Selepas dihujani pelbagai kecaman, Aliff dilihat menutup ruang komen dalam klip VM tersebut, namun ‘tentera’ maya meninggalkan komen nasihat dalam hantarannya yang lain. – KOSMO! ONLINE


Dewan Negara luluskan RUU Anti Gangguan Seksual
Oleh EDDY AQMAL MOHAMED HAMIDI

11 Ogos 2022, 5:54 pm
PUTRAJAYA – Hasrat kerajaan untuk menyediakan undang-undang khusus bagi menangani isu gangguan seksual kini semakin hampir menjadi kenyataan selepas Dewan Negara hari ini sebulat suara meluluskan Rang Undang-undang (RUU) Anti Gangguan Seksual (AGS) tahun 2021.
Kementerian Pembangunan Wanita, Keluarga dan Masyarakat (KPWKM) dalam satu kenyataan berkata, RUU AGS merupakan langkah pertama untuk negara menyediakan persekitaran selamat khususnya kepada wanita dan kanak-kanak selain menghapuskan budaya menormalisasikan gangguan seksual dalam kalangan masyarakat.
“Persekitaran yang selamat secara langsung akan meningkatkan pengupayaan rakyat dalam ekonomi, sosial dan politik selain memastikan mereka tidak terpinggir dalam arus pembangunan negara.
“Menteri Pembangunan Wanita, Keluarga dan Masyarakat, Datuk Seri Rina Mohd. Harun sebelum ini juga telah memaklumkan kepada ahli-ahli Dewan Negara bahawa Dewan Rakyat pada 20 Julai lalu telah meluluskan RUU AGS ini dengan sokongan majoriti,” katanya hari ini.
Tambah kenyataan itu, kerajaan telah lama bekerja keras untuk menjadikan RUU tersebut satu kenyataan dan perjalanan menggubal RUU AGS merupakan bukti bahawa kerajaan amat prihatin dan serius dalam menangani isu gangguan seksual.
“Bagi tujuan penggubalan RUU ini, KPWKM telah mendapat kerjasama, komitmen serta sokongan penuh daripada pelbagai pihak termasuk kementerian-kementerian dan agensi kerajaan, pakar undang-undang, wakil pertubuhan-pertubuhan bukan kerajaan, aktivis, dan sebagainya,” ujarnya. – KOSMO! ONLINE


Dua temui ajal motosikal bertembung
Oleh NIK NUR IZZATUL HAZWANI NIK ADNAN

11 Ogos 2022, 4:11 pm
DUNGUN – Dua lelaki termasuk seorang pelajar lelaki tingkatan empat Sekolah Menengah Kebangsaan Pulau Serai maut selepas motosikal ditunggangi masing-masing bertembung dalam kemalangan di Kampung Batu Putih, Pulau Serai di sini malam tadi.
Dalam kejadian kira-kira pukul 11.15 malam itu, Muhammad Ruzie Rosemawi, 27, meninggal dunia sewaktu dirawat di Hospital Dungun di sini manakala Muhammad Airie Gaazali, 16, pula maut di lokasi kejadian.
Ketua Polis Daerah Dungun, Superintendan Baharudin Abdullah berkata, kemalangan dipercayai berlaku apabila motosikal jenis Modenas ditunggangi Muhammad Ruzie dari arah Kampung Peladang tiba-tiba bertembung dengan motosikal Jenis Y15ZR ditunggang Muhammad Airie dari arah bertentangan.
“Pertembungan itu menyebabkan kedua-kedua mangsa tercampak di atas jalan dan mengalami kecederaan di beberapa bahagian badan termasuk kepala,” katanya ketika dihubungi Kosmo! di sini hari ini.
Baharudin berkata, berikutan keadaan yang gelap, sebuah lagi motosikal jenis Yamaha 135LC yang datang dari arah Kampung Batu Putih turut terlanggar salah sebuah motosikal terbabit selepas pertembungan tersebut berlaku.
“Bagaimanapun, penunggang dan pembonceng motosikal berkenaan hanya cedera ringan,” katanya.

Tambahnya, mayat kedua-dua mangsa telah dibawa ke Unit Forensik Hospital Dungun untuk tindakan selanjutnya. – KOSMO! ONLINE


Keputusan STPM 2021 boleh disemak 18 Ogos ini
Oleh EDDY AQMAL MOHAMED HAMIDI

11 Ogos 2022, 5:08 pm
PUTRAJAYA – Majlis Peperiksaan Malaysia (MPM) memaklumkan bahawa keputusan peperiksaan Sijil Tinggi Persekolahan Malaysia (STPM) bagi tahun 2021 akan dikeluarkan pada 18 Ogos ini.
MPM menerusi satu kenyataan berkata, calon-calon sekolah yang telah menduduki peperiksaan tersebut boleh mendapatkan slip keputusan STPM di sekolah masing-masing mulai pukul 12 tengah hari pada hari tersebut.
“Di samping itu, calon sekolah dan calon persendirian juga boleh membuat semakan keputusan peperiksaan STPM 2021 masing-masing menerusi perkhidmatan sistem pesanan ringkas (SMS).
“Calon boleh menaip STPM<jarak>No.KP<jarak>AngkaGiliran dan hantar ke 15888. Sistem ini akan diaktifkan mulai pukul 11 pagi pada 18 Ogos 2022 sehingga jam 12 tengah hari 28 Ogos 2022,” ujar kenyataan itu hari ini.
Jelas MPM, calon-calon juga boleh membuat semakan secara online untuk mendapatkan slip keputusan penuh STPM 2021 di pautan http://stpm.mpm.edu.my/stpmK bermula pukul 12 tengah hari pada 18 Ogos. -KOSMO! ONLINE


Aniq, Ain Nabilah bakal terima insentif kecemerlangan khas
Oleh ISKANDAR SHAH MOHAMED

11 Ogos 2022, 4:19 pm
SHAH ALAM – Dua penuntut Universiti Teknologi Mara (UiTM) yang mengharumkan nama negara dengan memenangi pingat pada Sukan Komanwel Birmingham bakal menerima insentif kecemerlangan khas termasuk wang saguhati.
Kedua-dua mereka iaitu atlet angkat berat, Mohamad Aniq Kasdan dan atlet boling padang, Nur Ain Nabilah Tarmizi yang masing-masing meraih emas dan perak dalam temasya antarabangsa itu.
Timbalan Naib Canselor Hal Ehwal Pelajar UiTM, Prof. Dr. Mohd. Sazili Shahibi berkata, pihaknya amat berbangga dengan kejayaan dua atlet universiti itu yang menyumbang pingat buat kontinjen Malaysia.
Katanya, UiTM bersetuju untuk memberikan insentif khas terutama pengecualian yuran pengajian dan kolej kediaman.
“Selain itu, kedua-dua penuntut Fakulti Sains Sukan dan Rekreasi berkenaan akan diberikan laluan khas untuk melanjutkan pengajian ke peringkat lebih tinggi.
“Kita semestinya turut akan memberikan hadiah saguhati kepada Mohamad Aniq dan Ain Nabilah yang jumlahnya akan ditentukan pengurusan UiTM nanti,” katanya ketika ditemui Kosmo! selepas majlis penyerahan bendera Kontinjen UiTM ke Sukan Institusi Pendidikan Tinggi (SUKIPT) 2022 di Kompleks Sukan UiTM di sini, hari ini.

Pada 30 Julai lalu, Mohamad Aniq, 20, menghadiahkan emas pertama negara selepas memenangi acara angkat berat 55 kilogram (kg) dengan angkatan keseluruhan 249 kg.
Trio boling padang yang turut disertai Nur Ain Nabilah pula membawa pulang perak selepas tumpas 9-17 kepada England pada aksi final acara triples wanita pada 6 Ogos lalu.
Tambah Mohd. Sazili, UiTM menerusi Pusat Sukannya akan cuba mengenal pasti atlet pelapis lain yang berpotensi untuk menyinar di peringkat lebih tinggi terutama antarabangsa. – KOSMO! ONLINE


Aku pula kena berlakon untuk kau tiru – Michael Ang
Oleh MOHAMMAD SHAHEMY AZMI

11 Ogos 2022, 4:15 pm
PETALING JAYA – “Jangan buang masa, kalau setakat nak glamor pergi buat benda bodoh dalam TikTok”.
Demikian antara kata-kata berbisa pengarah dan juga penerbit drama bermulut lantang, Michael Ang yang naik geram dengan sikap dan kegagalan segelintir pelakon memberikan lakonan terbaik dan menyusahkan orang lain semasa bekerja.
Ujar Michael atau nama lengkapnya Michael Ang Hai Swee, lebih memeningkan kepala apabila ada pelakon yang hanya mengejar glamor, malangnya bakat lakonan pula tidak seberapa.
“Pening! Semua nak jadi pelakon. Mari aku beritahu sikit. Nak jadi pelakon bukan untuk glamor sahaja ya. Kena ada bakat dan ilmu berlakon.
“Bukan masuk set (penggambaran) tapi satu benda pun tak tahu,” tulisnya menerusi satu hantaran dalam Instagram.
Luahnya lagi, disebabkan perkara itu, Michael terpaksa membuang masa kerana perlu mengajar cara-cara untuk berlakon ketika berada di set sehingga menyusahkan ramai pihak.

“Aku pula yang kena berlakon untuk kau tiru? Kalau begitu baik kau bayar aku, bukan aku bayar kau!
“Kalau nak glamor cepat dan tidak menyusahkan orang lain, pergi buat benda-benda bodoh dalam TikTok atau Instagram. Atau kongsi sahaja gambar sendiri yang tidak senonoh,” katanya.
Pada masa sama, pengarah yang pernah mengeluarkan single berjudul Cinta Atau Propa itu turut menegur pelakon supaya tidak menjual wajah mereka semata-mata, sedangkan bakat yang dimiliki amat menyedihkan.
“Jangan ingat muka cantik, kacak dan ada ramai pengikut boleh ‘demand’ harga tinggi. Sedangkan bakat langsung tak ada!” kata Michael.
Sebelum ini, Michael, 46, pernah meluahkan rasa kecewa dengan masalah disiplin segelintir pelakon baharu yang sering datang lewat ke set penggambaran.
Tanpa disiplin, Michael menasihatkan pendatang baharu agar melupakan hasrat mereka untuk menjadi pelakon. – KOSMO! ONLINE


Bot karam: Penutup tong ikan, pelampung jadi penyelamat
Oleh TOREK SULONG

11 Ogos 2022, 4:01 pm
PASIR PUTEH – Nelayan yang selamat dalam kejadian bot karam di perairan Pulau Redang, Terengganu pada Isnin lalu berpaut selama 14 jam pada penutup tong ikan dan pelampung bubu sebelum diselamatkan di lautan.
Muhammad Kamaruddin Yudi, 31, sebelum kejadian, bot yang dinaiki bersama lima rakannya itu dipukul ombak besar setinggi lebih dua meter sehingga berputar apabila sauh yang dilabuhkan tercabut.
Cerita lelaki itu, dia sempat berpaut pada kedua-dua objek tersebut, manakala rakan-rakannya berpegang pada badan bot sebelum mereka hilang.
“Kami turun ke laut memancing dan memasang bubu dari jeti perikanan Cherang Ruku, di sini kira-kira pukul 10 malam, Ahad lalu.
“Ini merupakan kejadian pertama yang menimpa saya sejak lebih 20 tahun turun ke laut.
“Saya masih terbayang rakan, Ahmad Zamri Ishak berpaut pada betisnya sebelum memegang badan bot. Itu detik terakhir saya melihat dia (Ahmad Zamri),” katanya ketika ditemui di rumahnya di Kampung Nelayan, Tok Bali di sini hari ini.

Muhammad Kamaruddin merupakan satu-satunya mangsa yang terselamat dalam kejadian bot karam tersebut.
Bot dinaiki enam nelayan yang karam di perairan Pulau Redang, Kuala Nerus, Terengganu diapungkan hari ini.
Tiga yang lain iaitu Mohd. Nazri Abu Bakar, 48, Zulkifli Umar, 48, dan tekong bot, Saludin Ismail,50 ditemui lemas.
Dua lagi mangsa iaitu Ahmad Zamri, 66, dan Raja Zainudin Raja Ibrahim, 49, masih hilang.
Mohd. Nazri dan Saludin selamat dikebumikan di Tanah Perkuburan Islam Cherang Ruku pada pukul 2 pagi tadi manakala jenazah Zulkifli pula dikebumikan di Tanah Perkuburan Islam Bukit Gedombak pada pukul 2.48 pagi tadi.
Bercerita lanjut, Muhammad Kamaruddin memberitahu, dia tidak dapat tidur lena sejak kejadian tersebut berlaku kerana sentiasa teringat mengenai tragedi itu serta nasib rakan-rakannya yang lain. – KOSMO! ONLINE


Individu berpakaian mencolok mata boleh dikenakan tindakan
Oleh MOHD. RAFIE AZIMI

11 Ogos 2022, 5:19 pm
ALOR SETAR – Individu yang berpakaian mencolok mata pada Minggu Fesyen Kedah (KFW22) minggu lalu boleh dikenakan tindakan kerana berpakaian dan berperwatakan seperti wanita.
Pengerusi Jawatankuasa Kesihatan dan Kerajaan Tempatan Kedah, Datuk Dr. Mohd. Hayati Othman berkata, perbincangan dengan agensi berkaitan akan dibuat berhubung tindakan yang boleh diambil.
“Dalam hal ini, beberapa perkara perlu disemak. Daripada sudut undang-undang, tindakan boleh diambil terhadap individu terbabit kerana berperwatakan seperti wanita.
“Namun kita akan bincangkan perkara tersebut termasuk bersama Menteri Besar apabila beliau pulang daripada tugas rasmi ke negeri ini nanti agar perkara sebegini tidak berulang pada masa akan datang,” katanya ketika dihubungi di sini hari ini.
Mengulas lanjut, katanya, beliau difahamkan individu itu datang dari Sungai Petani bersama rakan-rakannya ke pusat beli-belah tersebut.
“Selepas gambarnya tular, saya dimaklumkan yang dia telah pun memadam gambar-gambar berkaitan di laman media sosialnya,” ujarnya.

Dalam pada itu beliau memaklumkan, penganjur program telah mendapatkan permit daripada Pejabat Daerah Kota Setar dan menyatakan kesediaan untuk mematuhi peraturan ditetapkan.
“Program itu turut dipantau oleh Majlis Bandaraya Alor Setar (MBAS) dan hasil pemantauan mendapati fesyen diperagakan tidak terlalu melampau atau mencolok mata.
“Tetapi seperti yang saya nyatakan semalam, kerajaan negeri sememangnya berhasrat untuk mengkaji bagi memperkemaskan peraturan-peraturan kecil berkaitan hiburan dan pertunjukan agar segalanya lebih jelas selepas ini,” jelasnya. – KOSMO! ONLINE


Isu dadah, Niezam Zaidi hampir gila, bunuh diri
Oleh SAIRUL ZAMRI MISRANI

11 Ogos 2022, 4:00 pm
PETALING JAYA – “Kalau bukan Islam, mungkin dah lama saya gila dan buat benda tak sepatutnya seperti bunuh diri.”
Demikian respons spontan pelakon Niezam Zaidi yang mengakui cukup terkesan dengan apa yang dilemparkan netizen kepadanya renteran terpalit isu penyalahgunaan dadah sekitar Oktober tahun lalu.
“Jujur sekiranya saya tidak berpegang pada agama, mungkin kepala saya sudah jauh melayang sehingga menjadi gila atau bunuh diri.
“Minta maaf tetapi banyak yang sudah saya lalui. Apa yang berlaku mungkin dilihat sebagai kenangan pahit atau titik hitam, namun saya mengambil pendekatan menjadikan insiden itu sebagai ubat dan penawar.
“Isu kesihatan mental ini kita tak boleh ambil remeh walaupun orang lain nampak luaran kita okey tapi sebaliknya tidak lebih-lebih lagi media sosial ada notifikasi yang kita boleh baca dan lihat semua komen.
“Dengan hanya membaca sahaja sebenarnya komen tersebut boleh jadi faktor kepada masalah mental. Itulah yang saya alami sewaktu berdepan dengan insiden (kes dadah) sebelum ini,” katanya.

Enggan terus membiarkan kesihatan mentalnya terganggu, pelakon filem Sangkar dan Budak Pailang itu membuat keputusan untuk neninggalkan ibu kota dan menetap bersama keluarganya di Ipoh, Perak.
Kata Niezam, 30, biarpun berdepan dengan apa masalah atau ujian sekali pun, keluarga menjadi orang pertama yang akan sentiasa ada di sisi memberikan sokongan.
“Fokus saya ketika ini adalah ketenangan, jadi saya mahu berada dekat dengan keluarga dan buat keputusan untuk tinggal di Ipoh sejak awal tahun ini.
“Malah, mak saya sakit tiga serangkai dan papa saya pun sudah tua. Kita tak tahu mereka boleh hidup sampai bila, selagi boleh berjasa, saya akan buat yang terbaik.
“Masa senang memang kita ramai kawan tapi bila susah, keluarga juga yang datang dulu. Saya ingat lagi masa di Kuala Kangsar, papa saya yang dah berusia 60 tahun datang ke sana untuk bantu selesaikan kes,” ujarnya usai tayangan perdana telefilem berjudul Kan Cheong terbitan Thinkerbell Studio kelmarin.
Terdahulu, pada 10 Oktober lalu, Niezam bersama seorang pengarah filem dan penolong pengarah didenda Mahkamah Majistret di Kuala Kangsar, Perak atas kesalahan memiliki dan memasukkan dadah ke dalam badan.
Majistret Mohd. Shazmeer Zamhari menjatuhkan hukuman terhadap Niezam, 30; Mohd. Latiff Zami, 50, dan Saiful Zaidrin Ismail, 48, selepas mereka mengaku bersalah terhadap pertuduhan yang dibacakan secara berasingan.
Mahkamah turut memerintahkan Niezam menjalani pengawasan di bawah Agensi Antidadah Kebangsaan (AADK) selama dua tahun, manakala Mohd. Latiff dan Saiful Zaidrin masing-masing selama tiga dan dua tahun. – KOSMO! ONLINE


Dua penyamun pecah rumah tumpas
Oleh MOHD YUNUS YAKKUB

11 Ogos 2022, 5:14 pm
KUALA LANGAT – Kegiatan jenayah pecah rumah yang dilakukan dua penyamun sejak tiga bulan lalu berakhir selepas dicekup di sekitar Telok Panglima Garang, semalam.
Kedua-dua suspek lelaki berusia 33 tahun dan 40 tahun ditangkap kira-kira pukul 3.30 petang.
Ketua Polis Daerah Kuala Langat, Superintendan Ahmad Ridhwan Mohd. Nor @ Salleh berkata, penahanan mereka susulan laporan polis dilakukan seorang wanita yang merupakan pegawai makmal berusia 38 tahun pada Isnin lalu.
Katanya, mangsa telah kehilangan sebuah komputer riba jenama Asus, tiga unit telefon bimbit dan masing-masing satu loket emas dan pemancu pena serta wang tunai RM2,000 selepas rumahnya di Telok Panglima Garang dipecah masuk individu tidak dikenali.
“Bertindak maklumat, polis kemudiannya menahan dua lelaki tempatan selain merampas sejumlah barangan disyaki hasil daripada kegiatan pecah rumah di sekitar Telok Panglima Garang.
“Siasatan awal mendapati mereka aktif sejak tiga bulan lalu,” katanya dalam kenyataan hari ini.

Kata beliau, semakan mendapati salah seorang daripadanya mempunyai 11 rekod lampau berkaitan jenayah dan narkotik manakala seorang lagi hanya satu rekod jenayah.
Tegas Ahmad Ridhwan, polis percaya dengan penangkapan itu berjaya menyelesaikan sekurang-kurangnya enam kes pecah rumah di sekitar kawasan Telok Panglima Garang.
Katanya, suspek kini direman dua hari dan kes disiasat mengikut Seksyen 457 Kanun Keseksaan. -KOSMO!ONLINE


Permohonan Rosmah dapat kebenaran semakan kehakiman 30 Ogos
Oleh NORLIZAH ABAS

11 Ogos 2022, 5:09 pm
KUALA LUMPUR – Mahkamah Tinggi di sini menetapkan 30 Ogos ini bagi memutuskan permohonan Datin Seri Rosmah Mansor untuk mendapat kebenaran memulakan semakan kehakiman bagi mencabar pelantikan Datuk Seri Gopal Sri Ram sebagai Timbalan Pendakwa Raya Kanan dalam kes rasuah projek solar.
Hakim Datuk Ahmad Kamal Md. Shahid juga akan memutuskan sama ada membenarkan atau menolak bantahan awal yang dibangkitkan oleh pihak responden terhadap permohonan isteri bekas Perdana Menteri, Datuk Seri Najib Tun Razak.
Jika bantahan awal tersebut dibenarkan, Rosmah tidak berpeluang untuk meneruskan permohonan semakan kehakiman dan jika bantahan awal ditolak, mahkamah akan mendengar merit permohonannya.
Mahkamah sebelum itu mendengar penghujahan panjang lebar peguam-peguam Datuk Jagjit Singh dan Datuk Akberdin Abdul Kader yang mewakili Rosmah serta Peguam Kanan Persekutuan Shamsul Bolhassan bagi pihak Kerajaan Malaysia dan Sri Ram yang mewakili dirinya selaku responden.
Shamsul ketika mengemukakan bantahan awal berhujah, permohonan bagi kebenaran semakan kehakiman itu perlu ditolak kerana ia difailkan di luar tempoh yang ditetapkan.
Hujah beliau, undang-undang memperuntukkan semakan kehakiman perlu difailkan dalam tempoh tiga bulan daripada isu berhubung pelantikan Sri Ram sebagai timbalan pendakwa raya kanan, dibangkitkan.

Bagaimanapun Shamsul menghujahkan, permohonan hanya difailkan pada 24 Jun 2022 walhal Rosmah didakwa kali pertama pada 15 November 2018, kelewatan selama kira-kira tiga tahun 10 bulan.
Responden berhujah, Rosmah mengambil pendirian dengan memfailkan permohonan di Mahkamah Tinggi Jenayah terlebih dahulu bagi mencabar pelantikan Sri Ram sebelum Mahkamah Persekutuan pada 27 Mei lalu memutuskan relif yang sesuai difailkan adalah melalui permohonan sivil.
“Permohonan sivil ini bertujuan untuk menyemak keputusan Mahkamah Tinggi Jenayah walhal perbicaraan telah selesai dan keputusan akhir kes pembelaan dijadualkan diumumkan pada 1 September ini.
“Ia wajar ditolak kerana dilihat mencampuri urusan pentadbiran mahkamah jenayah dan merupakan satu penyalahgunaan proses mahkamah,” ujar Shamsul.
Sementara itu, Sri Ram turut mengguna pakai hujah Shamsul dan menambah bahawa permohonan itu remeh dan menyusahkan kerana telah ada penghakiman yang menyatakan bahawa pelantikan beliau sah.
“Mahkamah ini tidak mempunyai bidang kuasa untuk mendengar dan memutuskan permohonan semakan kehakiman kerana ia bertujuan mencabar isu melalui permohonan sivil sedangkan ia telah diputuskan oleh mahkamah jenayah,” ujar beliau.
Sementara itu, Akberdin berhujah agar permohonan Rosmah dibenarkan kerana anak guamnya mempunyai kes untuk dibangkitkan dalam semakan kehakiman atas alasan pelantikan Sri Ram tidak sempurna.
Jagjit pula menghujahkan, permohonan itu bukan difailkan melebihi tempoh kerana isu bagi mencabar pelantikan Sri Ram di mahkamah sivil dibangkitkan oleh Mahkamah Persekutuan ketika menyampaikan keputusan pada 27 Mei lalu, iaitu masih dalam tempoh tiga bulan yang diperuntukkan oleh undang-undang.
Rosmah memohon kebenaran mencabar pelantikan Sri Ram sebagai Timbalan Pendakwa Raya Kanan dalam kes rasuah membabitkan projek hibrid solar yang dihadapinya dan memohon perbicaraan penuh kes itu berlangsung sejak 2018 terbatal dan tidak sah.
Rosmah, 70, memfailkan permohonan itu di Mahkamah Tinggi (Rayuan dan Kuasa-Kuasa Khas) dengan menamakan Peguam Negara/Pendakwa Raya, Kerajaan Malaysia dan Sri Ram sebagai responden.
Sebelum ini, Rosmah memfailkan permohonan sama di Mahkamah Tinggi Jenayah namun ditolak manakala rayuan di Mahkamah Rayuan dan Mahkamah Persekutuan, juga tidak dibenarkan.
Dalam permohonan terbarunya, Rosmah memohon deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat), masing-masing bertarikh 8 Julai 2020, 11 Mei dan 21 Mei 2021 adalah salah di sisi undang-undang.
Beliau memohon pengisytiharan fiat versi pertama yang ditandatangani Peguam Negara, Tan Sri Idrus Harun pada 8 Julai 2020, yang sepatutnya ditandatangani Peguam Negara terdahulu, Tan Sri Tommy Thomas pada atau sebelum 15 November 2018, iaitu tarikh pendakwaan ke atas pemohon adalah tidak sah di sisi undang-undang.
Pemohon memohon deklarasi bahawa fiat versi kedua bertarikh 11 Mei 2021 adalah tidak wujud memandangkan Thomas di dalam bukunya – ‘My Story: Justice in Wilderness’ yang diterbitkan pada 2021 menyatakan pelantikan Sri Ram adalah berkaitan dengan 1Malaysia Development Berhad (1MDB) dan bukannya kes solar, selain memohon deklarasi bahawa pelantikan bekas hakim Mahkamah Persekutuan itu melalui fiat versi ketiga adalah cacat.
Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh bagi kes solar yang berlangsung sejak 15 November 2018 sehingga pembelaan menutup kesnya adalah tidak sah dan terbatal. – KOSMO! ONLINE


Ribut petir, hujan lebat, angin kencang di Sabah
Oleh AZMI NORDIN

11 Ogos 2022, 5:20 pm
PETALING JAYA – Amaran ribut petir, hujan lebat dan angin kencang dijangka di negeri Sabah meliputi kawasan Pantai Barat dan Sandakan.
Jabatan Meteorologi Malaysia (MetMalaysia) dalam satu kenyataan di Facebook menjangkakan cuaca buruk itu akan berlarutan sehingga lewat petang hari ini.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.
Sementara itu, bagi negeri Semenanjung yang lain, cuaca cerah dan baik dilihat berlaku sepanjang petang ini tanpa sebarang laporan hujan. – KOSMO! ONLIN


Korban banjir kilat Korea Selatan meningkat 11 orang
Oleh KOSMO!

11 Ogos 2022, 3:07 pm
SEOUL – Angka kematian akibat banjir kilat dan hujan lebat luar biasa yang melanda ibu kota Korea Selatan, Seoul pada minggu ini meningkat kepada 11 orang, kata beberapa pegawai hari ini, manakala lapan mangsa masih hilang.
Hujan lebat selama dua hari menenggelamkan jalan raya dan stesen kereta api bawah tanah di Seoul dengan Presiden Yoon Suk-yeol berkata, ia adalah hujan paling lebat sejak rekod cuaca Seoul bermula 115 tahun lalu.
Imej yang dikongsi di media sosial awal minggu ini menunjukkan orang ramai mengharung air banjir pada kedalaman paras pinggang dan mengenangi  stesen-stesen metro dengan daerah mewah, Gangnam paling teruk terjejas.
Daripada 11 kematian, enam mangsa terkorban di Seoul, tiga di wilayah Gyeonggi dan dua di Gangwon, demikian menurut data Kementerian Dalam Negeri. Tiga daripada lapan mangsa hilang di Seoul.
Kementerian sama menyatakan, lebih 5,300 orang terpaksa meninggalkan kediaman mereka.
Dalam kalangan 11 mangsa yang terkorban, tiga meninggal dunia semasa terperangkap di tingkat bawah tanah separa bangunan apartmen yang dikenali sebagai banjiha. Laporan tempatan menyebut bahawa mangsa terdiri daripada seorang remaja, ibu remaja berkenaan dan ibu saudaranya. – AFP